
דיני חברות – תרגיל
עו"ד רונן מנשה

כללי: יהיו ארבע עבודות, כל אחת מקסימום שני עמודים. 
תהיה בחינה אחת בסוף השנה, הבחינה היא עם חומר פתוח. 

נתחיל את השיעור עם דוגמא: א' הוא משקיע, בעל הון עצמי זמין ופנוי. ב' מחפש משקיע, שיהיה מוכן להשקיע חלק מכספו בפטנט שהוא [ב'] הגה, ויחד הם יוכלו לשתף פעולה כדי שהמיזם הזה יוכל לרקום עור וגידים. א' מתרשם מהפטנט, ומבקש לעגן את ההסכמות המשפטיות בינו ובין ב'. ניתן לעגן את ההסכמות הללו בחוזה. בחוזה ישנה מסוימות: מצויים בחוזה פרטים כגון כסף, תמורה, מהות העסקה ועוד. 
א' התחייב להשקיע 10M$ [סכום זה אינו מהווה את כל הונו, כמובן]. הצדדים התחייבו שהשקעה לא תעלה על סכום זה. בחוזה יהיו גם לו"ז, ספציפיקציה של הפטנט. בחוזה מתבטאת גם גמירת הדעת של הצדדים: הם חתמו על החוזה. 
עד כאן הכל טוב ויפה, אבל יש הרבה מעבר. מיד נציף את הבעיות שבחוזה זה, שלכאורה אופטימאלי [מסוימות, ג"ד וכד']. 
1. בעיה ראשונה: עניין ההשקעה. א' אמר מראש ש10 M $ זה מקסימום ההשקעה שלו, ולא שקל יותר. אבל במציאות יוצא שצריך יותר כסף: יש לרוב הערכה לא נכונה של ההשקעה. א' לא מוכן להביא עוד כסף. ואופציה למשקיע חדש מורידה מאחוזי התמורה של המשקיע הראשון. 
2. בעיה שנייה היא לו"ז: א' רוצה עד שנתיים כדי לראות רווחים, אבל בפועל עוברות שנתיים, ואין רווחים, ולא זו בלבד אלא שהיזמים נמצאים רק בשלב התחלתי. 
מה קורה אז? האם אנו יכולים למצוא עבור הבעיות הללו ועוד רבות אחרות פתרון טוב יותר בעולם משפטי אחר? [דיני התאגידים]. טרם נצלול לנושא זה, נניח את הדוגמא בצד, ונאמר: תאגיד= שם כולל ל:
- חברה [זהו התאגיד שנקדיש לו את מירב הזמן לאורך השנה]. 
- שותפות 
- אגודה שיתופית [קואופרטיב] 
- עמותה [גם מלכ"ר] 
- תאגיד סטטוטורי [מכוח חוק] 
- חברה ממשלתית : חברת חשמל, תעשייה אווירית  וכד'. [הפרטה].

אישיות משפטית= ישות משפטית= כאשר אני טוען שלגוף או יצור מסוים קיימת ישות משפטית, המשמעות היא שאותו גוף/ ישות, כשיר לשאת בזכויות, לחוב בחובות ולבצע פעולות משפטיות. להגדרה הזו ישנן כמה משמעויות, בין היתר: 
1. משמעות ראשונה: אם אני בעל ישות משפטית- אני יכול להיות צד לחוזים, להסכמים. [כי השתנה אצלי מערך זכויות והחובות]. 
2. משמעות שנייה: היותי בעל אישיות משפטית מאפשר לי להיות בעלים של קניין. [כי ברגע שנתווסף לי נכס, השתנה מערך זכויות והחובות שלי]. 
3. משמעות שלישית של היותי בעל אישיות משפטית: אני יכול להיות צד להליכים משפטיים: לתבוע וכד' [כי זה ישפיע על מערך זכויות והחובות שלי] .
אלו הן שלוש נגזרות של המשמעות היותי בעל אישיות משפטית.
איך ניישם הגדרה זו? 
איך אני גוזר את התשובה העקרונית, הכללית, האם לגבי גוף X או Y יש אישיות משפטית? מהי שיטת הבדיקה? ברוב הפעמים התשובה לשאלה הזו מצויה בדבר חקיקה באופן ישיר ומפורש. דוגמא: חוק הכשרות והאפוטרופסות קובע שכל אדם מגמר לידתו ועד מותו זכאי לזכויות וחובות, ולפעולות משפטיות. 
נזכור שעצם העובדה שיש קיום ביולוגי, זה לא אומר שיש כשרות משפטית. לדוגמא: כלב, אשר לו קיום פיזיולוגי, אבל אין לו כשרות משפטית. 

עתה נערוך סקירה של כל אחד מהתאגידים שהוזכרו לעיל, ובשלב הראשון נבדוק מהי המטרה שנועד לשרת כל אחד מהתאגידים הללו, ואח"כ נבחן את שאלת האישיות המשפטית, ובמידה וכן [כן יש לו אישיות משפטית], מה מקורה הסטטוטורי ומה היקפה? 
נתחיל בחברה: בכל מה שקשור לחברה, יש לנו את חוק החברות משנת 2000, והוא החליף כמעט את כל ההסדרים שנמצאים בפקודת החברות. השאלה הראשונה שלנו בהקשר של חברה היא: מתי אני אסמן כאופציה טובה להקים חברה? בדוגמא לעיל, אולי במקום חוזה, נקים חברה? השאלה הראשונה: מהי התכלית של חברה? ברמה הכי בסיסית. המטרה היא: לאפשר לי לנהל עסק/ מיזם/ פרויקט לצורך יצירת רווחים, ושאת הרווחים הללו בעתיד, אני אוכל לחלק. 
לעניין התכלית של החברה, רווחים וחלוקה: ראה סעיף 11 לחוק החברות, לפיו: "תכלית חברה היא לפעול על פי שיקולים עסקיים להשאת רווחיה, וניתן להביא בחשבון במסגרת שיקולים אלה, בין השאר, את ענייניהם של נושיה, עובדיה ואת ענינו של הציבור.."

תזכורת קצרה לגבי השיעור הקודם: ערכנו סקירה של שישה תאגידים, והתחלנו לדבר על חברה. לגבי חברה יש לנו את חוק החברות. כן דיברנו על התכלית של החברה: התכלית היא עסקית: אם אני רוצה להקים עסק שיפיק רווחים,ואני אוכל לחלק אותם- אני יקים חברה. 
הנקודה השנייה הייתה שאלת הישות המשפטית. האישיות המשפטית של החברה- התשובה לגביה נמצאת סעיפים 4 ו-5 לחוק החברות. בסעיף 4 לחוק, המחוקק קובע כי הוא מכיר בישות המשפטית של החברה, כלומר החברה כשירה לשאת בזכויות, לחוב בחובות, ולבצע פעולות משפטיות. [וכך, אם נחליט להקים חברה, אנו נרצה שהחברה עצמה, בין היתר, תחתום על הסכמים מול צדדים שלישיים, וכן נרצה שהחברה תהיה בעלת הקניין שרלוונטי לפעילות שלה, וכן שהחברה תהיה חשופה לתביעות משפטיות, ולא בעלי החברה]. המחוקק, כדי לעודד שימוש בחברה, מכיר בישות המשפטית של החברה, באופן מפורש וישיר בסעיף 4 לחוק החברות. 
בסעיף 5- המחוקק קובע מהי תוחלת החיים של החברה, מהו מתחם הזמן שבו החברה הזו תהיה קיימת. והוא אומר לנו כך: חברה למעשה תהיה "קיימת מיום רישומה עד יום חיסולה". הנושא של רישומים הוא מאוד מקובל ומוכר ע"י המחוקק. המחוקק מפנה למרשם החברות, ורשם החברות, הוא האחראי על מרשם החברות. אין הכרה של חברה, בלי שהיא נרשמה. הרישום יוצר את הקיום של החברה. הרשם, הוא אינו חותמת גומי, זהו אינו מסמך טכני, שכן, לרשם יש סמכויות מעין שיפוטיות, לדוגמא: לעניין שם החברה, יכול לקבל את שם החברה, ויכול שלא, וזאת מכל מיני סיבות [שם קיים כבר/ שם דומה לשמה של חברה אחרת,ועוד], ואם רשם החברות לא רושם את שם החברה שלי- אין חברה. דוגמא נוספת לסמכות מעין שיפוטית של רשם החברות: יש לו שיקול דעת בנוגע למטרות החברה. [לדוגמא- אם מטרה אחת של החברה, לדעת הרשם, סותרת את תקנת הציבור, לדוגמא, אז הוא יבקש למחוק את מטרה זו]. נניח שעברנו את המסוכה הזו, והרשם רשם את החברה. כאשר רשם החברות רושם לנו את החברה, הוא מנפיק לנו תעודת התאגדות, שבה מופיע ח.פ [תעודת הזהות של החברה], שבה מופיעים שני דברים חשובים: השם של הישות המשפטית החדשה שנוצרה, ומופיע תאריך, שרק ממנו והלאה נוצרה הישות המשפטית. כלומר רק מהרגע הזה, מהתאריך הזה, הישות המשפטית נוצרה. זה לגבי הרישום, הוא האקט היוצר, אקט קונסטיטוטיבי. אני יוצר את החיות, את הקיום. בלעדי הרישום- אין קיום. 

התאגיד הבא: שותפות: דבר החקיקה שמסדיר את נושא השותפויות הוא פקודת השותפויות, והיא מסדירה את כל מה שנוגע לשותפויות. אין שותפים בחברה [בשפה המשפטית], אלא, שותפים הם רק בשותפות. בעלים, בעלי מנויות- הם בחברה. 
מתי אני צריך לשקול להקים שותפות? פקודת השותפויות באה ואומרת למעשה משהו שהוא זהה לחברה: שותפות נועדה לאפשר לי ולשותפי להקים עסק, לצורך יצירת רווחים, והפעם, בעתיד, אנו נרצה למשוך את הרווח הזה אלינו, לחלק את הרווחים לחלקיהם. כלומר אם נשווה את נקודה זו לחברה, אין הבדל מהותי בין התכלית שמציעה לנו חברה, לבין התכלית שמציעה לנו שותפות. מבחינת התכלית- אין הבדל בין חברה ושותפות. 
שאלת הישות המשפטית של השותפות- כן או לא: המחוקק מכיר בפקודת השותפויות בישות המשפטית העצמאית, הנפרדת של השותפות. שני הסעיפים שמסדירים את נושא הישות המשפטית של השותפות הם סעיפים 6 ו-66 לפקודת השותפויות. 
בסעיף 66- אומר המחוקק: שותפות שנרשמה, היא בעלת ישות משפטית [נרשמה ברשם השותפויות]. הבעיות מתחילות בסעיף 6, שאומר: גם שותפות שלא נרשמה – זה לא מוריד מעצם קיומה. המחוקק רוצה לעודד אותנו לרשום שותפויות, אבל הוא לא כופה עלינו. כלומר המחוקק גם מכיר בשותפויות לא רשומות. מה מסתתר אחר רישום השותפות הזו, כלומר, מדוע יש לרשום את השותפות, אם המחוקק מכיר גם בשותפות שאינה רשומה? התשובה היא: פומביות- המרשמים פתוחים לכולי עלמא, ואם אדם רוצה להשקיע בשותפות מסוימת- הוא צריך מידע עליה, ואותו הוא ימצא במרשם השותפויות, כלומר יש פה מטרה להגן על הציבור באמצעות מרשמים, שיש בהם מידע אובייקטיבי, כלי ראשני שדרכו ניתן לקבל מידע בסיסי על השותפות. 
המחוקק מעניק הטבות, יתרונות לשותפות רשומה, על פני שותפות שאינה רשומה. דוגמא ליתרון, להטבה שיש לשותפות רשומה מאשר לשותפות לא רשומה: 
1. הטבה ראשונה: חוק מע"מ יוצר עדיפות, הטבה לשותפות הרשומה על פני השותפות הלא רשומה. והרבה פעמים שותפויות ירצו לקבל את ההטבה הזו, ולכן הם יקימו שותפות. 
2. הטבה/ יתרון שני: שותף שתהיה לו עילת תביעה נגד השותפות- לא יוכל לנהל הליך משפטי נגד השותפות. כלומר אם היא לא רשומה, יהיה לו מחסום דיוני. 
אם יש לי עילת תביעה נגד שותפים, זה לא משנה אם השותפות היא רשומה או לא. 
אם בא המחוקק ואומר שלא חייבים לרשום שותפות, אז מה המועד שבו נוצרה השותפות? המועד שבו למעשה נולדה הישות המשפטית של השותפות [בין אם נרשמה ובין אם לאו] זהו יום החתימה על ההסכם שאנו קוראים לו "הסכם השותפות" / "הסכם השותפים". אגב, הסכם זה אין חובה שיהיה בכתב. אקט הרישום לגבי שותפויות, הוא הצהרתי, דקלרטיבי ותו לא, להבדיל מחברה, שבה יש צורך באקט יוצר. 
סיכום לגבי שותפויות: לגבי שותפויות יש לנו את פקודת השותפויות. אין חובת רישום כשמדובר בשותפות, בכל מקרה המחוקק מכיר בישות המשפטית של השותפות, בין נרשמה ובין אם לא. יש יתרונות לשותפות הרשומה: היבטי מס, תביעות משפטיות של השותפים נגד השותפות. אקט הרישום, אם בכל זאת התבצע הרישום, הוא אקט הצהרתי בלבד. 

עמותה: חוק העמותות מסדיר את נושא העמותות. מה אסור לעשות בעמותה? אסור לחלק רווחים. האיסור הבסיסי, היסודי בכל מה שקשור לעמותות זה שהמחוקק אוסר על עמותה לחלק את רווחיה למייסדים [/בעלים] שלה. מה שאסור לעמותה: לחלק את הרווחים שלה למייסדים. בעמותה, המייסדים לא באו להגדיל את הרווח האישי שלהם. עמותה זה לא לעניין הזה. התכלית בעמותה: הגדלת הרווחה הציבורית, ולא הרווח האישי של המייסדים, ולכן לעמותה אסור לחלק רווחים למייסדיה. מהן אותן מטרות, שכדי לממש אותן, כדאי לי להקים עמותה? אלו הן מטרות ציבוריות: 
- מטרות אקדמאיות [המחוקק מכיר במטרה ציבורית במטרה שהיא אקדמאית: אם אתה מעוניין להקים מוסד שבו אתה תחנך, תעביר מידע, תערוך מחקר ועוד- כדאי לך להקים עמותה]. 
- מטרות רפואיות [אם אני רוצה לגייס תרומות לצורך הקמת בי"ח- כדאי לי לעשות זאת באמצעות הקמת עמותה]
- מטרות דתיות: אני רוצה לגייס כספים לצורך הקמת בית כנסת, כדאי לי להקים עמותה. 
- מטרות ספורטיביות: אני רוצה לגייס כספים לצורך הקמת מגרש ספורט. 
- מטרות מצילות חיים- אם מישהו זקוק לטיפול רפואי חשוב ואין לו כסף, פותחים עמותה, מכניסים אליה כסף, ואז מביאים אותו לאותו האדם החולה. ועוד מטרות. 
למה כדאי לי להקים עמותה? בגלל הטבות מס: המחוקק נותן פטור כמעט מלא לעמותה מתשלום מס על הרווחים שלה! [הרציונאל: המס שמוטל על עמותה- הרי הוא הולך למטרות ציבוריות, והעמותה ממילא משקיעה כספיה למטרות הציבור] ולכן המחוקק לא מטיל מס על הרווחים של העמותה].  

בשיעור שעבר אמרנו שלעמותה מותר להרוויח, אבל אסור לה לחלק את רווחיה לבעלים.
עמותות קמות לשם מטרות שונות. כדאי להקים עמותה, כי היא פטורה ממס.
לעמותה מותר לחלק משכורות, אבל לא לחלק רווחים. 
לא פעם ולא פעמים, אנו קוראים בתקשורת שמנכ"ל של עמותה מסוימת, מקבל משכורות [שזה לא רווחים] שהיא בסך 95% מסך התקציב של העמותה. המחוקק לאורך שנים, לא קבע תקרה של המשכורת. מצד שני, הבין המחוקק שיש פה איזשהו כשל שחייבים לפתור אותו. לפני כשנתיים וחצי, אכן המחוקק התערב ותיקן בעניין הזה את חוק העמותות. בתיקון נקבע שתהיה תקרת שכר לחמשת האנשים בעלי השכר הגבוה בעמותה. זוהי הוראה כללית. המחוקק קבע שהקביעה הממוקדת של מספר/ סכום, תיקבע בחקיקת משנה: יתוקנו תקנות שיפרטו במדויק מה הסכום המקסימאלי שמותר לקבל, וזה עדיין בתהליך חקיקה. הכיוון של התקנות יהיה, ככל הנראה: 
חמשת המנהלים הגבוהים ביותר בעמותה, לא יוכלו לקבל יותר ממשכורת של מנכ"ל במשרד ממשלתי. זה הפתרון המתרקם, שסוף סוף ייעשה סדר בנושא המשכורות בעמותות. מנכ"ל שהוא חושב שהוא שווה יותר מ-20,000, 30,000 ₪- שיפנה לשוק הפרטי [בו בודקים אותך ופעולותיך באופן מתמיד, ואם אתה לא מספק – מפטרים אותך]. 
נקודה נוספת: עמותות, ע"מ שתהיה להן ישות משפטיות, חייבות להירשם ברשם העמותות. בלי רישום אין קיום, אין ישות משפטית. מיום הרישום, נולדה הישות. 
נקודה אחרונה: יש לזכור ש'האגודה למען החייל', 'צער בעלי חיים', 'האגודה למלחמה בסרטן' – כל אלה ועוד רבות, למרות שהן משתמשות במילה 'אגודה', הן לא אגודות שיתופיות, אלא זו עמותות. מדוע הן אימצו את המונח אגודה ולא עמותה? כיון שחוק העמותות נכנס לתוקף בשנת 1980. עד אז, מי שהסדיר את נושא העמותות, הייתה פקודת האגודות העות'מאניות. עמותות שקמו לפני 1980, הרבה פעמים אימצו, בין היתר את המילה "אגודה". כשחוק העמותות נכנס לתוקף, החוק למעשה רצה לכפות על האגודות הללו לשנות את השם לעמותה. אבל העמותות שנקראו אגודות סרבו לכך בשל המוניטין שלהן. לכן נמצאה פשרה, המחוקק הסכים לכך וקבע כי: כל עמותה חדשה שקמה משנת 1980 ואילך, לא תוכל, כחלק מהשם שלה, להשתמש במונח אגודה, כדי לא לבלבל את הציבור בין נושא האגודה, ובין נושא העמותה. 
עד כאן נושא העמותה. 


"כשרות משפטית" לעומת "אישיות משפטית": מה ההבדל ביניהן? 
הכשרות המשפטית בודקת את ההיקף, את המתחם של פעולות משפטיות שגוף בעל אישיות משפטית כשיר לבצע בנקודת זמן מסוימת, במהלך חייו. מהי פעולה משפטית? פעולה משפטית זוהי פעולה שכתוצאה ממנה, משתנה מערך הזכויות או החובות של מבצע הפעולה. הדגמה: חתמתי על חוזה לרכוש כיסא. זוהי פעולה משפטית, כי יש לי זכות חדשה: לקבל את הכיסא, ויש לי חובה חדשה: לשלם את התמורה. 
מהי הכשרות המשפטית של בני אדם בשר ודם? נפנה חוק הכשרות והאפוטרופסות כדי לבדוק את הכשרות המשפטית, וכאן נערוך את האבחנה בין אישיות משפטית: אישיות משפטית, אמרנו [בעבר] של האדם היא מיום לידתו ועד יום מותנו. זה או יש או אין. זה לא משתנה. מה כן משתנה? הכשרות. המחוקק קובע כי קטינים / חולי נפש, כשרותם המשפטית מוגבלת, חולק גדול מהפעולות המשפטית שהם רוצים לעשות, טעון אישור של אפוטרופסות. בגיל 18, הכשרות היא כללית, רחבה. 
מה קורה בשאלת הכשרות המשפטית אצל תאגידים? פה אנו נחלק את שישיית התאגידים שלנו לשתי קבוצות: 
בקבוצה אחת: החברה, השותפות, האגודה השיתופית, העמותה וחברה ממשלתית.
בקבוצה שנייה: תאגיד סטטוטורי. 

1. בקבוצה הראשונה: הכשרות המשפטית שלהן היא כללית, מיום היווצרותן. פה המחוקק לא קובע שום מגבלות. 
2. בקבוצה השנייה: תאגיד ע"פ חוק, זה תאגיד שיש חוק מיוחד על שמו, שלמעשה מסדיר מא' עד ת' את כל הסוגיות המשפטיות שנוגעות לאותו תאגיד. דוגמאות: המוסד לביטוח לאומי, בנק ישראל, לשכת עורכי הדין, לשכת רואי חשבון, רשות שדות התעופה. מדוע הכשרות המשפטית של תאגיד סטטוטורי, לאורך כל חייו היא מוגבלת? כי מראש, המחוקק הקים את התאגיד לצורך 1,2,3 נקודה. מותר לתאגיד לבצע פעולות רק למימוש אותן מטרות שהמחוקק קבע. מה שהמחוקק לא קבע לתאגיד כמטרה- אסור לו לבצע את הפעולה. לדוגמא: תפקיד בנק ישראל הוא לקבוע את שער הריבית, [בגלל זה הקימו אותו] ולא להקים נגרייה. הדרך היחידה לשנות את כשרותו המוגבלת של התאגיד הסטטוטורי היא ע"י החוק. כל מה שלא כתוב במטרותיו של התאגיד הסטטוטורי- אסור לו לבצע. 

מדוע מרבית המשקיעים העסקיים מקימים חברות ולא לדוגמא, שותפויות? [שהרי, מטרת ההקמה הנה דומה: הפקת רווחים משיכת רווחים], זאת בשל האחריות המוגבלת [בע"מ- בערבון מוגבל]. 
אם נרצה להכיל את הגבלת האחריות שלי עד 10M ₪ [בדוגמא של השיעור הראשון] בסעיף חוזי- זהו פתרון לא טוב עבור המשקיע, כיון שהחוזה תקף רק כלפי הצדדים לאותו חוזה, והוא לא מחייב צדדים שלישיים [הנושים לדוגמא]. כלומר החוזה לא מחייב כלפי כולי עלמא. ולכן חתימה על חוזה- זה לא פתרון טוב במצב כזה. לכן ההמלצה היא להקים חברה. חוק החברות מאפשר לנו לבחור בין שני סוגים של חברות:
אפשרות אחת [שבה אנו ברוב הפעמים נבחר]: להקים חברה בע"מ, אבל חוק החברות מאפשר לנו גם להקים חברה לא בע"מ. [אגב, את הבחירה יש לעשות ביום הרישום]. 

מהי חברה בע"מ? דוגמא: חברה מוקמת ע"י שני בעלים, ומצד שני יש ספק שמתקשר עם החברה בע"מ, מספק לה צעצועים במיליון ₪. החברה אומרת לו: אני אשלם לך אחרי חצי שנה. כעבור חצי שנה, הספק בא לחברה, ומודיע לה שהסתיים מועד הפירעון. לחברה אין כסף לשלם לספק את כל הסכום, אלא חלקו [700,000 ₪]. הספק פונה ליועציו, ושואל: 
האם הבע"מ מגן באופן כלשהו על החברה עצמה? והשאלה השנייה: וגם אם לחברה אין הגנה, האם אני אוכל לתבוע את בעליהם? האם אפשר לדלג מעל החברה, ולרדת לכיסו של הבעלים?
התשובה לשאלה הראשונה: הבע"מ לא נועד ליצור הגנה כלשהי לחברה עצמה. הבע"מ לא יוצר שום הגנה לחברה, ולכן הספק יכול לקחת מהחברה עד הנעץ האחרון שלה, יכול לרוקן את כל כספיה [במקרה שלנו: יכול לקחת את כל ה-700,000 ₪ שנותרו לחברה]. 
התשובה לשאלה השנייה: האם הוא יכול לתבוע את הבעלים אישית? [ולקבל את יתרת הסכום, היינו, 300,000 ₪?] העיקרון, הכלל אומר: הבע"מ הוא שיוצר לבעלים את החסינות המשפטית שחיפשו אותה. זו פוליסת ביטוח שמבטיחה לכל הבעלים שמעבר לגבול האחריות שהם התחייבו לו, אי אפשר יהיה לקחת מהם שקל אחד נוסף. זהו לא כלל מוחלט, אלא יש לכך חריגים, שבהתקיים אחד מהם, כן יהיה אפשר לרדת לכיסו הפרטי של הבעלים, וזה נקרא: "הרמת מסך", כלומר, בא המחוקק ואומר: כשהבעלים ייעשו שימוש לרעה במסך ההתאגדות, אני לא ארצה לתת להם חסינות. לדוגמא: כשהבעלים גונב כספים מהחברה, והא לא יוכל לנפנף עם עקרון האחריות המוגבלת. אחריות מוגבלת היא לא מוחלטת. 
משמעותו של הבע"מ, מבחינת המשקיע [בדוגמא של השיעור הראשון], היא שהוא לא יכול להפסיד יותר מ-10 מיליון ₪. מבחינת מי שהמציא את הפטנט- גבול האחריות המוגבלת שלו הוא מה שהוא התחייב להביא: פטנט. [השקעה זה לא רק כסף, אלא זה גם שווה כסף]. ברגע שהעברתי פטנט לחברה, מילאתי את התחייבותי, ולא ניתן לקחת ממני יותר, אלא אם כן מתקיים החריג של הרמת מסך, שנדבר על כך בהמשך. 
סיכום: מה שהתחייבת- ניתן לקחת ממך, ולא מעבר. מעבר למה שהתחייבת- אי אפשר לגעת בך. 


18.11.10
חברות לא בע"מ:  האם ניתן לדלג על החברה, ולרדת לכיס הפרטי של מי מהבעלים, כי זו חברה לא בע"מ? התשובה היא כן. אבל איך נקבל את הכסף מכיסם? שהרי, אין עילה נגד בעל הכיס. ולכן:
הדרך לראות את הכסף היא הדרך הבאה: אמרנו שלתבוע במישרין את הבעלים- הספק [שלא קיבל את כספו] לא יכול, כיון שעדיין, גם בחברה לא בע"מ, אין יריבות ישירה בין הספק ובין הבעלים. אבל, מה שכן אפשרי, הוא הדבר הבא: הספק, הפעם, יכול לדרוש מהחברה עצמה, שתפנה אל הבעלים, ותדרוש מהם את כל הכסף, כי הם [הבעלים בחברה לא בע"מ] וויתרו על האחריות המוגבלת. במילים אחרות: כאשר הקמנו חברה לא בע"מ, אמנם כבעלים וויתרנו על האחריות המוגבלת, אך רק כלפי החברה [וזו נקודת המפתח], ולכן, מכיוון שלספק יש הסכם רק עם החברה, הדרך היחידה לראות את הכסף, היא לדרוש מהחברה לפנות לבעליה, ואז יוצא הכסף. החברה היא מעין צינור העברה. [הרבה פעמים, הבעלים הוא גם המנהל, ואז החברה, המנהל, צריך לפנות לעצמו, והוא לא ימהר להוציא כסף מכיסו. לכן במקרים כאלה הספק יהיה חייב לבקש פירוק, כלומר בפרקטיקה תיתכן בעיה, אולם יש לה פתרון]. 
למה להקים חברות לא בע"מ? [שהרי, אני מסכן את חסינותי] כיון שזה משדר סיגנל של אמון, בטיחות, בטחון של צד שלישי: הבעלים וויתר על האחריות המוגבלת, והוא גם מראש סיכן את כל הונו, והוא משמש עבור הסוכן בקע, בטוחה. 
סיבה שנייה להקים חברות בע"מ: המחוקק [במגוון סעיפים], מציין מספר בעלי משלח יד, שלגביהם, אם הם רוצים [אותם בעלי משלח יד], להעניק את השירות המקצועי שלהם דרך חברה, אז להקים חברה הם יכולים [כי זכות ההתאגדות היא זכות חוקית על חוקתית], ובזה המחוקק לא יפגע, אבל המחוקק לא יאפשר להם להקים חברות בע"מ. במי מדובר? מיהם אותם משלחי יד? הם רופאים [בקליניקה פרטית], פסיכולוגים, פסיכיאטרים, עורכי דין ורואי חשבון. המחוקק אומר: כאשר מדובר בנזקים שנגרמו ע"י רופא, או פסיכולוג, או פסיכיאטר, שזה הרבה פעמים נזקים שפיצוי כספי לא יכסה עליהם [חלילה מקרה מוות, נכות, נזק נפשי]- המחוקק אומר: אני לא רוצה שאותם בעלי משלח יד יסתתרו אחרי חברה בע"מ. אין בעיה שהם יקימו חברה, אבל לא חברה בע"מ. ומה לגבי עורכי דין ורואי חשבון? מה הקשר לדיני נפשות? פה לא מדובר בדיני הנפש, אלא מדובר ברישום פלילי [שעלול להיווצר כתוצאה מהסתמכות על עו"ד או רו"ח], ופיצוי כספי לא יכסה. 
יצאנו למדים שהחברות לא בע"מ משדרות לבעליהן: תהיו זהירים. 

שותפויות:  סוגי שותפויות שניתן להקים: שותפות כללית ושותפות מוגבלת. 
שותפות כללית: סעיף 20 לפקודות השותפויות קובע שהשותפים והשותפות חבים יחד ולחוד בכל חובותיה של השותפות. כאן אין אחריות מוגבלת, וזו נקודת התורפה של השותפות הכללית: השותפים לא יכולים ליהנות מאחריות מוגבלת, ודבר זה מבריח את המשקיעים להקים שותפויות, שכן, רוב המשקיעים לא רוצים לסכן את הונם, אלא באחריות מוגבלת. 
"ביחד ולחוד"- יש סכנה כפולה לכל שותף: אם שותף אחד לא יכול להחזיר הכסף שהוא חייב [כיס חלש], השותף השני ישלם את מלוא החוב, במידה והוא "כיס עמוק". כלומר לא מספיק שהשותף מסכן את הונו ללא אחריות מוגבלת, אלא הוא חשוף לתביעה יחידה נגדו, בלי שום קשר לחלק שלו בשותפות, והוא יצטרך לשלם את מלוא החוב! אולם עדיין, יש לו לשותף [ששילם את כל החוב של השותפות, ללא כל קשר לאחוזי שליטתו בשותפות], יש את הזכות לשיפוי מצד השותפים האחרים שלו, כלומר הוא יכול לחזור לשותפים האחרים ולבקש מהם שיחזרו לו את הסכום שבגללם הוא שילם יותר. כלומר במקרים אלה השותף ישבור את הראש, ולא הספק. ונאמר שזו בעיה של השותף שבחר את השותפים שלו, ובחר איתם להקים שותפות. 
נקודה נוספת:  מה ההבדל [במידה ויש] בין חברה לא בע"מ, ובין שותפות כללית? 
יש פה הבדל מהותי: בחברה לא בע"מ, לא הייתה לספק יריבות ישירה [אלא הוא יצטרך לפנות לחברה, שתפנה לבעלים, והבעלים יעבירו את הכסף לחברה והיא תעביר לספק]. בשותפות כללית, אומר המחוקק: יש יריבות ישירה: הספק הפעם יוכל לתבוע את השותפים במישרין [שחבים ביחד ולחוד], אבל [וזה הסייג], הספק במקרה של השותפות הכללית, לא יוכל עדיין לתבוע את השותפים [כי הם הגיבוי], אלא הוא חייב להתחיל קודם כל בתביעת השותפות. כלומר גם אם נוח ישר להגיע לשותפות, זה עדיין לא אומר, אלא רק בשלב השני ניתן לפנות את השותפות, כלומר רק לאחר שהספק תבע את השותפות, ולא הצליח להוציא ממנה כסף, רק אז הוא יפנה אל השותפים [נזכור שלא מדובר בניהול הליכים, אלא במימוש פסק הדין, אחרי שהגיש הספק תביעה גם נגד השותפות וגם השותפים]. 
איך מזהים שותפות כללית? הסופיות "ושות'"= זו שותפות כללית. 
שותפות מוגבלת- מזהים אותה בגלל שבסיום השם רשום "שותפות מוגבלת". המחוקק מטפל בשותפויות מוגבלות בפרק ו' לפקודה, שזה סעיף 56 והלאה. 
מהי שותפות מוגבלת? שותפות מוגבלת זוהי שותפות שבה עדיין, לפחות אחד השותפים חייב להיות שותף בלתי מוגבל, כלומר שיחוב יחד ולחוד בחובותיה של השותפות. [כל שאר השותפים יכולים להיות שותפים מוגבלים]. 
האם יש הבדל בין חברה מוגבלת [בע"מ] לשותפות מוגבלת? שותפות מוגבלת- לא מדובר באחריות מוגבלת מוחלטת. בחברה בע"מ כולם נהנים מאחריות מוגבלת. בשותפות מוגבלת צריך לנדב איזשהו מישהו "פרייאר" שיהיה השותף הבלתי מוגבל. 
נקודה שנייה: כשאני שותף מוגבל, משמעות הדבר שאני זהה לחלוטין כמו בעל מניות בחברה בע"מ [כלומר אני אסכן רק את מה שהשקעתי, שהתחייבתי]. 
למה שמישהו ירצה להיות שותף בלתי מוגבל [=כללי] בשותפות מוגבלת? 
1. תשובה ראשונה: השותף הכללי יקבל חלק יותר גדול בשותפות, תמורת סיכונו ["אם אתה רוצה שאני אהיה השותף הכללי, האחוזים ברווחים יהיו 80% שלי, ו- 20% שלך. מה שנקרא "תוספת סיכון". 
2. תשובה שנייה: בעל הפטנט, בעל הרעיון, אין לו ברירה, הוא צריך את הכסף, וכן הוא מאמין בכל מעודו שהוא יצליח, הוא לא מודע כ"כ לסיכון, הוא לא מאמין בסיכון, ולכן הוא מוכן לקחת על עצמו את השותפות הבלתי מוגבלת. 
3. תשובה שלישית: לנדב את הדלפון. למצוא מישהו שאין לו כלום, ואם השותפות תיפול- לא יוכלו לקחת ממנו כלום, וזה חוקי. [אבל זה עלול לגרום ליותר נזק מתועלת, כי אז הספק יבדוק ויגלה שאין כיס עמוק לשותף הכללי, ואז אותו שותף מוגבל, "ייכנס לרשימה השחורה"]. 
4. נקודה רביעית: המחוקק אומר במפורש [בפקודה] ששותפים מוגבלים לא לוקחים חלק בניהול. אלא רק השותפים הכללים, הבלתי מוגבלים, הם שלוקחים חלק בניהול הכללי [ויש לכך היגיון, שכן, אם שותף כללי ינהל את השותפות, אז הוא יהיה זהיר יותר, שכן הוא יודע שכל פעולה לא נכונה שלו- עלולה לעלות לו בכספו, בכיסו. לעומת זאת, אם שותף מוגבל ינהל את החברה, אז הוא יהיה פחות זהיר, כי הוא יודע שהסכום המקסימאלי שהוא עלול להפסיד יהיה הסכום שהשקיע אותו, ותו לא]. כלומר אם שותף מוגבל ינהל את השותפות, יהיה לו פיתוי גדול יותר, לקחת סיכונים גדולים יותר. ממה נובע הפיתוי הזה? מזה שהוא אומר לעצמו שהוא מסכן רק את מה שהחליט לסכן, ולכן, אם הסיכון הגדול שהוא ייקח על עצמו, לא יתממש בצורה טובה, השותף הכללי יספוג את מירב הנזק, ולא השותף המוגבל. השותף הכללי יהיה הרבה יותר זהיר, הרבה יותר שקול, והמחוקק רוצה שמושכות הניהול יהיו בידי האנשים שאמורים להיות יותר זהירים ויותר שקולים, כי המחוקק לא רואה רק את השותפים, אלא את העובדים, את הספקים, את הנושים, את הלקוחות- שיש להגן עליהם גם. המחוקק סומך יותר על הניהול של שותף כללי מאשר של שותף מוגבל. הוראה זו הנו קוגנטית, לא ניתן להתנות על סעיף זה [סעיף 56 והלאה, לפקודה],

בשיעור האחרון דיברנו על שותפות מוגבלת, ואמרנו לגביה שעדיין, לפחות שותף אחד אמור להיות שותף כללי, כלומר אחד שיחוב יחד ולחוד בכל חובות השותפות, וניסנו למצוא תשובות משכנעות מי יהיה מוכן להתנדב להיות השותף הכללי. מצאנו כמה תשובות, שדיברנו עליהן לעיל. 
דוגמאות לשותפויות כלליות: משרדי עו"ד ורואי חשבון. מדוע מרבית עו"ד ורואי חשבון בוחרים דווקא את השותפות הכללית, במקום להקים חברה לא בע"מ? [הם יכולים להקים חברה, אבל לא בע"מ]. לכך שתי סיבות: 
- סיבה אחת היא נושא של המיסוי- יש יתרונות מיסויים לשותפות על פני החברה הלא מוגבלת, לפחות בשלב החיים הראשון של אותו סוג הפעילות [של ראיית החשבון, או עריכת דין]. [בשלב הראשוני לפחות- כי בתחילתו של העסק יש יותר הוצאות, מאשר בשלבים מתקדמים יותר של העסק, ואז זה חוסך בתשלומי מס]. 
- הסיבה השנייה היא הנושא של שקיפות, חובות דיווח, חובות גילוי- בשותפות אין שום חובה לגלות או לדווח, לעומת מה שקורה בחברות. השקיפות, הגילוי בחברות הוא יותר דומיננטי. [גם כששותפות נרשמת ברשם השותפויות- היא לא חייבת לחשוף את הסכם השותפות, לעומת בחברה]. לכן אם אני רוצה לחשוף כמה שפחות מידע- אז יש פה יתרון גדול של השותפות, על פני החברה. 
דוגמאות לשותפות מוגבלת: המודל התאגידי לכל ההתאגדויות בנוגע לחיפושי נפט וגז בארץ, הוא המודל של השותפות המוגבלת [אגב, השותפויות הללו גם נסחרות בבורסה, ולכן חובת הגילויים לגביהן- היא מוחלטת, יש שקיפות מוחלטת, כי הציבור מעורב]. מדוע תאגידים אלו בוחרים דווקא במודל שותפות מוגבל? כי הרציונאל אומר: השקעה בתאגידים שמחפשים נפט, היא מאוד מסוכנת, מצד שני אנו מעוניינים לעודד את הציבור כן להשקיע כסף, כי ייתכן שבשלב מסוים כן יימצאו נפט, ולכן אומרים לציבור: תשקיע, אבל הסיכון שלך יהיה נמוך. היזם, זה שמנהל את השותפות העסקית, יהיה השותף הכללי. השותף הכללי- חשוב לו להיות זה שיקבל לבד את ההחלטות הניהוליות, כי הוא אומר שלציבור, שממשתף איתו בהשקעה, אין את הידע, אין את המומחיות. הציבור צריך לבדוק אם הוא סומך על השותף הכללי. אבל מרגע שאנשי הציבור קיבלו החלטה שהום סומכים עליו- הציבור מנוטרל בעניין קבלת החלטות. אם הציבור לא מאמין באותו שותף- הוא [הציבור] יכול לצאת החוצה. [בחברות בע"מ כולם מעורבים בהחלטות: באים לאסיפה, מקבלים החלטות, בהתאם לכמות המניות שיש לאדם מסוים]. 
[המחוקק, כדי לעודד את הציבור להשקיע בסוג זה של הפעילויות, בשותפות מוגבלת, המחוקק מאפשר את ההשקעה, לראות כהוצאה, למרות שבד"כ השקעה אינה הוצאה, אבל הוא בכל זאת מאפשר כן, וכך זה מקטין את חבות המס]. 

מספר הבעלים, המתאגדים: 
לגבי חברה- המינימום של מספר הבעלים הוא: אחד. מינימום אדם אחד נדרש כדי להקים חברה [מכוח ח"י חופש העיסוק: ניתן לכל אחד הזכות להקים חברה]. 
מה קורה במקרה הבא: א' מקים חברה, והוא הבעלים היחיד שלה, הוא מחזיק ב-100% המניות שלה, וכן הוא הדירקטור היחיד בחברה, הוא המנכ"ל היחיד, והוא גם העובד היחיד. כמה ישויות משפטיות יש במקרה הזה? שתיים. גם במקרה הקיצוני הזה, יש שתי ישויות משפטיות. מצד אחד יש את החברה כישות משפטית, וצד שני יש את א', שלו כובעים שונים, אבל הוא ישות משפטית נפרדת מהחברה.
[אגב, לא להתבלבל בעניין חברות אם וחברות בנות: מדובר בשתי חברות שאחת מחזיקה בכל ההחזקות של השנייה. על כך נרחיב בהמשך הקורס].
האם המחוקק קובע מקסימום, תקרה, לעניין בעלי המניות? אין תקרת מקסימום. המחוקק לא קובע מקסימום בעלים. אפשר להנפיק אינסוף מניות. 

עתה נבחין בין חברה פרטית לחברה ציבורית [בורסאית]: חוק החברות גם מכיר בשני סוגים של חברות: פרטית וציבורית.
חברה ציבורית- זו חברה שהציעה את המניות שלה לציבור בלתי מסוים של אנשים. פנתה לציבור, שיכול לקנות מניות אצלה, ושיחזיק במניות שלה. כלומר הציבור מימש את ההצעה. 
האפשרות השנייה להיקרא "חברה ציבורית": חברות שהמניות שלהן רשומות ונסחרות בבורסה. [רוב מוחלט של החברות הציבוריות, דואגות לסחור את המניות שלהן בבורסה]. חברה ציבורית= ציבור רחב מחזיק במניותיה, ויכול לסחור בהן].
חברה פרטית- אין הגדרה כזו, אלא כל מה שהוא לא חברה ציבורית, מוגדר כחברה פרטית. [ע"פ סעיף 1, סעיף ההגדרות לחוק]. 

בחברות בורסאיות חשוב שיהיו הרבה אנשים שיחזיקו במניות של אותה חברה, ולכן ברור לנו למה התקרה בלתי מוגבלת. אולם מדוע כך הדבר לגבי חברות פרטיות? שלרוב, הן יותר קטנות, שמספר הבעלים הוא יותר נמוך? מדוע לגביהן המחוקק לא קובע איזושהי תקרה לגבי מספר המניות? אין תקרה, אבל, למרות שבחברה פרטית המחוקק לא קובע תקרת מקסימום, ברוב מוחלט של החברות הפרטיות, אנו לא נראה יותר מ-50 בעלי מניות [לא כולל עובדים שמחזיקים מניות של החברות האלה, בד"כ בחברות הייטקיסטיות]. מדוע? 
סעיף 175 לחוק החברות [סעיף רשות], קובע שחברות פרטיות שמעוניינות להימנע מחשיפה, גילוי של הדו"חות הכספיים שלהם, לציבור הרחב, צריכות למלא שלושה תנאים מצטברים שהמחוקק מפרט באותו הסעיף. 
התנאי הראשון הוא: לא יהיו יותר מ-50 בעלי מניות, לא כולל עובדים. החברה צריכה לדאוג שבכל רגע נתון, לא יהיו אצלה יותר מ-50 בעלי מניות, לא כולל עובדים. הרציונאל: אם החברה הפרטית לא רוצה לגלות לציבור הרחב את הדוחות הכספיים, היא צריכה בין היתר לדאוג שלא יהיו אצלה יותר מ-50 בעלי המניות. 
נסתפק כעת בתנאי הראשון. 
רוב החברות אכן ממלאות אחרי תנאי סעיף זה. מדוע? כי דו"חות כספיים בחברה הם סודות מסחריים, ולכן, וזה מה שגורם לחברות לא להפוך לחברות בורסאיות, כי המתחרים נכנסים לדוחות הכספיים, וכך הם יכולים ללמוד יותר על החברה. 
יש לערוך אבחנה בין לחשוף את הדוחות הכספיים לציבור הרחב [שמזה הם יכולים להימנע], ובין להמציא את הדוחות הללו למשקיעים, ולבעלי מניות- שיכולים תמיד לראות את הדוחות הכספיים, אבל הציבור הרחב לא ייראה את הדוחות הללו. בחברה בורסאית, גם אם אתה לא בעל מנייה, אתה יכול לראות איזה דוחות כספיים של איזו חברה בורסאית שאתה רוצה. בחברות פרטיות: הדוחות הכספיים לא נחשפים לציבור הרחב, למי שאינו מחזיק במניות החברה, אבל עדיין היא צריכה להראות את הדוחות שלה לבעלי מניותיה, למשקיעים, לרשויות המס. 

סיכום עד כה: מינימום צריך בעל מנייה אחת, מקסימום- אין הגבלה, אבל רוב מוחלט של החברות הפרטיות, מתוך רצון לא לפרסם לציבור הרחב את דוחותיהם הכספיים, דואגות להכיל את תנאי סעיף 175: לא יותר מ-50 בעלי מניות. אם הן לא ימלאו את התנאי הזה, הן יהיו חייבות להראות את הדוחות הללו לציבור הרחב. 

לגבי שותפויות: 
שותפות כללית- מינימום שני שותפים, כי שותפות אדם לא עושה עם עצמו. ולגבי המקסימום: סעיף 3 לפקודת השותפויות קובע תקרת מקסימום, והיא מדברת על 20 שותפים, כלומר לא יותר מ-20 שותפים, למעט שני חריגים, והם: עורכי דין ורואי חשבון, שבהם יש תקרה, אבל היא יותר גבוהה: עד 50 שותפים. סעיף 3 הוא קוגנטי.  מדוע? מדוע דווקא מספר 20? הסיבה קשורה, בין היתר, לחבות ביחד ולחוד. המחוקק דווקא בא להגן על השותף הבודד, ואומר לו שאתה בגין רשלנות, טעות של שותף אחר [גם אם אתה הייתה 100% בסדר], אם אתה כיס עמוק, כל הנושים יכולים ליפול עלייך לגבי כל החוב [ולא משנה כלל מה אחוז השותפות שלך, כמה השקעת]. לכן המחוקק אומר לשותפים: כדאי מאוד ששותפות תהיה גוף אינטימי, כי הבסיס להקים שותפות, זה יחסי אמון. השותף חייב לסמוך באופן עיוור על השותפים שלך כי הם יכולים להפיל, לסבך אותך, ולכן המחוקק קבע מספר יחסית קטן של שותפים. 
[למען האמת, בפרקטיקה, מספר השותפים הוא 4-5, בעלי משפחה, או חברים מהצבא, כך שהאמון נזרע עוד קודם]. 
לעניין עו"ד ורואי חשבון, המחוקק הקל יותר, כי הפן המקצועי דומיננטי פה יותר.
מה קורה בשותפות מוגבלת? האם יש תקרה? תלוי. בשותפות מוגבלת, לגבי השותפים המוגבלים- אין תקרה [כי הם לא לוקחים שום חלק בניהול, הם מביאים רק כסף, ולכן מבחינת המחוקק- שיהיו כמה שיותר]. חשובה התקרה בשותף הכללי- מינימום אחד, ולכן פה חשוב שלא יהיו יותר מ-20, כי אני רוצה עדיין להכיר ולסמוך עליהם. כלומר בשותפות מוגבלת: 
לעניין השותפים המוגבלים - אין תקרת מקסימום, כי אני לא צריך לסמוך עליהם, הם לא מנהלים.
לעניין השותפים הכלליים- יש תקרה, והיא: לא יותר מ-20 שותפים כללים. 


25.11.10

עבירות:
נקרא גם מכירה [בד"כ] / מתנה/ הורשה.
לדוגמא, אדם רוצה למכור בחברה את המניות שלו, ובשותפות את האחוזים שלו. השאלה היא, האם כשהוא רוצה למכור הנ"ל, חלה עליו איזושהי מגבלת עבירות – אישור ממישהו כדי להשלים את עסקת המכירה. 

עבירות בחברה, בהשוואה לעבירות בשותפות: 
חברה בורסאית – קניתי מנייה של חברת טבע [שהיא חברה בורסאית], לפני שבוע. היום אני רוצה למכור אותה [כי אני צריך כסף, או כי שוויה עלה]. מצאתי קונה שמוכן לשלם לי את מה שאני דורש. השאלה היא: האם אני יכול להשלים את העסקה, או שמא אני צריך לומר לקונה שלי: "חכה, אני צריך לקבל את אישור החברה" [למען האמת, זהו חוזה עם תנאי מתלה]. כמובן שהמוכר צריך להשלים את העסקה. 
לגבי חברה בורסאית- אסור שתהיה כל מגבלה שהיא. המחוקק אוסר על חברות בורסאיות שתהיינה מגבלות עבירות כלשהן. הסיבה לכך היא: לפעול במסחר. אני רוצה שעסקאות תוכלנה להתבצע במהירות, רציפות, בפשטות, ביעילות. ולכן אומר המחוקק, הסחירות הכי חשובה לי. 
לכן המסקנה היא: שאסור שתהיה מגבלת עבירות בחברה בורסאית. 

ומה לגבי חברה פרטית? לדוגמא: יש לי מניות בחברה פרטית, ומצאתי קונה. הוא מוכן לשלם לי 100 ₪ למנייה. האם עתה אני אנסה לבדוק האם יש איזושהי מגבלה שאני צריך לעבור אותה, או שאני צריך להשלים את העסקה? מבחינת החוק, המחוקק לא כופה על חברות פרטיות שתהיה איזושהי מגבלה. כלומר ההחלטה נשארת בידי החברות עצמן. אבל, רוב מוחלט של החברות הפרטיות, מרצונן החופשי מכילות על עצמן מגבלה, מה שאנו קוראים לה מגבלת עבירות. מדוע הן עושות זאת? מדוע חברות פרטיות, מרצונן החופשי רוצות להטיל מגבלה על עסקאות שעושים בעלי המניות? 
התשובה הראשונה: לחברות פרטיות, הרבה פעמים חשוב הבקרה, הפיקוח. הן רוצות לדעת מי בעל המניות החדש. [הרבה פעמים הן אינטימיות מבחינת מספר הבעלים, ומה גם שהרבה פעמים הבעלים נושאים תפקידים בחברה]. ולכן הם רוצים לדעת מיהו בעל המניות הבא [בעל עבר פלילי או לא, ועוד פרמטרים. אם הוא בעל עבר פלילי, אז הוא מכתים את שם החברה ועוד]. לכן רוב החברות הפרטיות באות ואומרות שהן רוצות מנגנון פיקוח ובקרה, ולכן הן מטילות, מחילות מגבלת עבירות.
סיבה נוספת: סעיף 175 פונה לחברות פרטיות בלבד, ואומר להן את הדבר הבא: אם אתן לא מעוניינות לחשוף לציבור הרחב את דוחותיהן הכספיים, תמלאו שלושה תנאים מצטברים. אנו הזכרנו עד היום תנאי ראשון: לא יהיו יותר מ-50 בעלי מניות. עתה הגענו לתנאי השני, והוא: שתהיה מגבלת עבירות. אז הנה עוד סיבה למה חברות דואגות שתהיה מגבלה כזו: כדי לא לחשוף את הדוחות הכספיים.

דוגמאות למגבלות עבירות: 
דוגמא ראשונה: אישור של הדירקטוריון: בעל מניות בא עם ההסכם, ומראה את הקונה, את העסקה, ומבקש את אישור הדירקטוריון, ורק לאחר קיומו של התנאי המתלה, מתממשת העסקה. אם הדירקטוריון סרב לפנייה שלו [של בעל המניות הנוכחי], משיקולים לא ענייניים, הוא יכול לתקוף את ההחלטה בביהמ"ש. [כי הדירקטוריון לא מאפשר לו למכור, זו פגיעה בקניין. [אם כי כל עוד היא מידתית, זה מתאפשר]. 
דוגמא שנייה למגבלת עבירות: זכות סירוב ראשונה. אם בעל המניות הנוכחי מצא קונה, ויש לו מחיר, והוא רוצה להשלים את העסקה הזו, הוא מחויב, לפני שהוא משלים את העסקה, לבוא עם אותה הצעה לבעלי המניות הקיימים, ולומר להם שיש להם זכות עדיפה לקנות ממנו את המניות, באותם התנאים. זכות זו מוגבלת בזמן [הוא נותן להם שבועיים לקבל ההצעה, ואם לא, הוא מוכר את המניות לקונה שמצא]. 

מה קורה בשותפות? 
נתחיל עם שותפות כללית: אני שותף [כללי], ויש לי 10% בשותפות. ואני רוצה למכור חלק מהאחוזים לשותף אחר, שותף חדש. שאלה: האם אנו פה עוד יותר נחמיר, או לא? כמובן שנחמיר. כי יש בשותפות כללית יחסי אמון, וזה עוד יותר קריטי מחברה פרטית, כי פה השותף עלול לשלם לבד את כל המחיר, ופה מקל וחומר שאנו נחמיר, כי כל שותף כללי יאמר לעצמו שאם הוא היה יודע שהשותף הזה היה בוחר שותף החדש, מלכתחילה לא היה הוא נכנס לשותפות. 
סעיף 34 לפקודה אומר: בשותפות כללית, כאשר שותף רוצה למכור את חלקו / חלק מחלקו, מתחייבת הסכמת כל השותפים [אף השותף הזוטר ביותר, יש לו זכות וטו]. הרציונאל: כל שותף רוצה לדעת שהוא מסוגל לסמוך על כל יתר השותפים. לכן המחוקק אומר, שזכות וטו כאן היא ראויה. אבל, סעיף 34 הוא לא קוגנטי, כלומר זו הצעה של המחוקק, וניתן להתנות על כך בהסכם השותפים. [כי המחוקק מבין שייתכן שזהו כלל מכביד מדי]. אבל השותפים הללו חייבים לכתוב זאת בהסכם שותפות שלהם.

אחרי כל מה שאמרנו לגבי השותפות הכללית, מה קורה לגבי בשותפות המוגבלת באותו עניין? 
בשותפות המוגבלת, תלוי באיזה סוג של שותף מדובר. אם מדובר בשותף כללי, התשובה היא אותה תשובה לעיל, כי זה שוב, יחסי אמון, חבים יחד ולחוד, כלומר אותו הסדר יחול כפי שדיברנו על השותפות הכללית, אבל אם מדובר בשותף מוגבל [שלא מנהל, אלא רק מביא כסף], אז לא נחיל שום מגבלה על השותף המוגבל [כי הוא לא חלק מהניהול, הוא לא יכול לסכן את השותפות. הוא דומה לצורך העניין לבעל מניות בחברה מסחרית]. 

רציפות, המשכיות חיי התאגיד: הבעלים, הלך לעולמו, נפטר. האם האירוע הזה אמור גם להשפיע על קיום התאגיד שבו הוא החזיק. האם גם התאגיד, מפסיק את קיומו?
נתחיל בחברה בורסאית: בעל מנייה 1 מתוך מיליוני מניות- מת. זה לא משפיע על קיומה של החברה הבורסאית, היות והחברה היא אישות משפטית אחת, נפרדת עצמאית, ואילו אותם בעלים פלוני/ אלמוני הוא ישות משפטית נפרדת, והרציפות נמשכת. 
מה קורה בחברה פרטית? הבעלים מחזיק ב-100% מניות, והוא גם המנכ"ל היחיד, הדירקטור היחיד, והוא העובד היחיד. האם החברה מפסיקה גם את קיומה? גם כאן, מדובר בשתי אישיות נפרדות. כלומר מבחינת רציפות משפטית- החברה ממשיכה להיות קיימת. יכול להיות שהחברה תחווה פה משבר. אבל ברגע הפטירה של הבעלים, החברה עדיין קיימת, כל עוד לא חוסלה. 
בשותפות כללית: נניח שיש 20 שותפים כללים [שחבים יחד ולחוד], ואחד השותפים נפטר. נשארו 19. מה קורה לשותפות? המחוקק אומר בסעיף 42 לפקודה: כאשר אחד השותפים בשותפות הכללית, מת, נפטר, השותפות נכנסת לפירוק. מדוע? 
תשובה אפשרית ראשונה: ייתכן שהבסיס להקמת השותפות הוא: שלכל שותף יש תפקיד ייחודי משל עצמו, ועתה הוא מת, ונותר חלל. כלומר לכל שותף, יכול שהיה תפקיד ייחודי- בלעדי, שמראש השותפים אמרו: מכיוון שכך, מספיק שלאחד מאיתנו קרה משהו- עדיף שניכנס לפירוק. 
תשובה אפשרית נוספת: המחוקק מניח שכאשר אותם 20 שותפים הקימו יחד את השותפות, לכל אחד מהם היה חשוב שיש עוד 19 שותפים יחד איתו, בגלל החבות יחד ולחוד, ולכן אומר המחוקק שאם מספר השותפים יורד, אז השותפים לא ירצו להמשיך בשותפות. 
סעיף 42 הוא דיס פוזיטיבי, השותפים יכולים לקבוע ביניהם הסדר אחר. אם השותפים לא רוצים לאמץ את הרציונאל הזה, הם יכולים לקבוע בהסכם שלהם משהו אחר. אפשר בדיעבד להתנות על ההסדר הזה. 

מסמכי ההתאגדות: 
לגבי חברה- כאשר אנו מקימים חברה, אנו חייבים להגיש לרשם החברות, במועד הרישום, מסמך שאנו קוראים לו תקנון החברה. זה מסמך ההתאגדות היסודי של החברה. התקנון זה חוזה. זה הסכם בין החברה לבין בעליה, ובין הבעלים, בינם ובין עצמם. מה שנקרא "חוזה רב צדדי", בלעדיו הרשם לא רושם את החברה. אנו מסדירים בהסכם זה שני דברים חשובים והם: הזכויות והחובות של בעלי המניות, וכן את כל ההתנהלות והסמכויות של החברה ושל האורגנים שלה. כלומר: סמכויות הדירקטוריון, סמכויות המנכ"ל, באיזה רוב מתקבלות החלטות באסיפה הכללית. 
החברה יכול לקבל על עצמי את ההסדר בחוק החברות, ולגבי נקודות שלא התייחסו אליהן בעלי המניות בתקנון- הם ישלימו אותן. 
אבל אם בעלי המניות רוצים להתנות על הוראות החוק [כשזה אפשרי], הם ייקבעו בתקנון הסדר אחר, ואז ההסדר האחר יגבר. [תמיד ניתן לשנות את התקנון, תמיד ניתן להתנות בדיעבד]. התקנון הוא מסמך פומבי, הוא נתון לעיון של כל אחד מהציבור, ולכן בעלי החברה [פרטית ובורסאית], צריכות לתת את התקנון הזה לרשם החברות. התקנון הזה הוא פתוח. 
בשותפות, אין את התקנון, אלא יש את הסכם השותפים, שמסדיר את מערכת היחסים שבין השותפות לשותפים, ובין השותפים, בינם ובין עצמם. הבדל מהותי בין התקנון להסכם השותפים: תקנון הוא פומבי, ואת הסכם השותפים לא חייבים לחשוף. 

02.12.10

מיסוי התאגיד: נניח שבא אלינו משקיע, ואומר לנו שהוא מתלבט בין חברה ושותפות, והוא רוצה שנייעץ לו רק בעניין המס. היכן יישאר לו יותר רווח, הכנסה? איפה הוא ישלם פחות מס? 
נתחיל במיסוי החברה: נניח שהקמתי חברה בע"מ, ואני הבעלים היחיד. ההכנסות של החברה 10,000 ₪, והוצאות הן 9,000 ש"ח. סה"כ נשאר לחברה 1,000 ₪, אשר מהווים הכנסה חייבת, הכנסה לפני מס. החברה תשלם מס חברות, שחל על הרווחים של החברה, ולשנת 2010 שיעורו [הקבוע] עומד על 25%. בין אם הרווח של הברה הוא ₪, ובין אם מיליארד ₪, המס הוא בשיעור 25%. סה"כ תשלום מס: 250 ₪, ולפיכך נשארו לחברה 750 ₪ ,המהווים את הרווח הנקי של החברה. סכום זה יהיה הבסיס של החברה, לחלק למשקיעים דיבידנדים. הרווח הנקי הוא שייקבע: מקסימום דיבידנד: 750 ₪. החברה יכולה לחלק את כל הסכום או חלקו/ מרביתו. 
המשקיע רוצה לדעת מה מגיע לכיסו, ופה, נניח שהמשקיע עובד בחברה. הדרך היחידה שניתן באמצעותה למשוך את כל הרווחים בסוף השנה, זה דיבידנדים. החברה מעוניינת לחלק את כל ה-750 ₪ לאותו המשקיע. האם הוא מקבל את כל הסכום? התשובה היא לא, כי יש גם על זה [גם על סכום זה] מס. בשלב הראשון, מיסינו את החברה באמצעות מס חברות. עתה המשקיע הרוויח, יש פה עושר כלכלי של המשקיע, ולכן הוא ישלם מס דיבידנדים, בשלב השני. מי שמקבל את דיבידנד, הוא ישלם את המס. אם החברה לא משלמת- אין מס דיבידנדים. רק על מה שחולק למשקיע, שנהנה מהדיבידנד, ימוסה במס דיבידנד, זה יוצא 25% מס, וגם זהו שיעור קבוע. 
בסה"כ בשני שלבי המס, נופל 44% מס, סה"כ הדיבידנד שיגיע למשקיע הוא בסך 560 ₪, נטו, נקי. 
סיכום: כאשר מקימים חברה, ומעוניינים בכל סוף שנה לחלק את כל הרווחים כדיבידנד למשקיעים, סה"כ מס חברות+ מס דיבידנד יוצא כ-44%. 

נעבור למיסוי השותפות: אותה דוגמא: 10,000 הכנסות לשותפות, 9,000 הוצאות. נשארו 1,000 ₪ לפני מיסוי. המחוקק, אמנם לא מכיר בשותפות כנישומה [סעיף 63 לפקודת מס הכנסה], אבל, המיסוי במקרה של שותפות, חל על השותפים. כלומר, את ה-1,000 ₪ רווח, השותפות מעבירה לכל השותפים, לפי החלק של כל אחד בשותפות. ואז, אחרי חלוקה זו, השותפים ישלמו מס על הרווח השולי שלהם. הרווחים מהשותפות עוברים לשותפים, וכל שותף צריך ללכת ולדווח על ההכנסה, ע"פ מדרגות, מס שולי. 

אם כך, מה עדיף להקים [מבחינת המס]: חברה או שותפות? התשובה תהיה נגזרת מהצפי של ההכנסות. אם זה שמקים את העסק צופה שהולכות להיות לו בשנים הראשונות הכנסות מאוד גבוהות, אז נאמר לו לשקול להעדיף את החברה, מכיוון שבחברה תמיד הוא ישלם 44% מס. כאשר אדם מקים שותפות, ככל שההכנסה שלו גבוהה יותר, כך הוא גולש לשיעור מס גבוה יותר, ולכן צריך לאתר את נקודת האיזון, שממנה והלאה מתהפכת הכדאיות. [אם אדם חצית את הרף של ה-44%, הוא צריך לשקול לעבור לחברה].

דוגמא: המשקיע מקים את עסקו, או חברה או שותפות. הסבירות בשנה הראשונה, היא שיהיו הרבה הוצאות, לא יהיה רווח, יהיו הפסדים. יש לצפות זאת, כאקסיומה. האם הנתון הנ"ל אמור להשפיע על החלטתו של המשקיע, מה להקים? 
אם אתה צופה שיש הפסד בשנה הראשונה, אז זה לא משנה אם זה שותפות או חברה, כי על הפסדים לא משלמים מס [נכון ליום הדיון]. אם יש הפסדים, לכאורה נאמר שאין הבדל כי גם בחברה וגם בשותפות לא משלמים מס על הפסד. אבל זה לכאורה, כי יש פה נושא של קיזוז הפסדים. 
נתחיל בחברה: אם אדם הקים חברה ובשנתה הראשונה היא בהפסד, אז היא לא תשלם מס, ואין דיבידנדים. אבל ההפסד לא יורד לטמיון, אלא הוא נשאר בחברה, ואם בשנים הבאות יהיו רווחים לחברה, ניתן לקזז את הפסד, ובכך להקטין את חבות המס. הפסדים- החברה לא יכולה לחלק. ניתן לחלק רק רווחים. 
בשותפות, נאמר, שכל מה שקרה בשותפות, מודבק לשותפים. אם יש רווחים- מועברים הרווחים בחלק יחסי, וכך לגבי הפסדים: אם יש הפסדים, השותף מקבל את ההפסדים. וכך, אם השותף, קיבל הפסד מהשותפות, ובנוסף קיבל רווח ממקור אחר [לדוגמא, דמי שכירות, דמי ייעוץ ועוד], אז באותה שנת מס, הוא יכול להכליל את כל הכנסותיו והפסדיו, ובכך הוא, השותף, יכול להכניס את ההפסד מהשותפות לכל ההכנסות שלו, ובכך הוא מקטין את ההכנסה, ואת חבות המס. זה היתרון של השותפות על החברה: עוד באותה שנה השותף יכול להכניס את ההפסדים, לקזז את ההוצאות מהכנסות אחרות שהוא מקבל [ואין צורך לחכות לרווח בשנים הבאות כדי לקזז את ההפסד של השנה הנוכחית, כמו בחברה]. אם לשותף אין הכנסה ממקור אחר, והוא לא מצליח לקזז את ההפסד באותה שנה, זה יתגלגל לשנים הבאות, ואז הוא יקזז את ההפסד, ובמקרה הזה אין הבדל בין שותפות ובין חברה. 
בשותפות השותף יכול לחסוך הרבה מס. 
עד כאן למיסוי התאגיד.

עתה נעבור לדבר על פסקי דין שבפרק 2 בסילבוס: פס"ד אחוזת רחמים נ' קריסטל: 
העובדות: שני משקיעים מקימים חברה בע"מ. הם משמשים גם הבעלים היחידים וגם המנהלים של החברה. עובר פרק זמן מסוים, והחברה, באמצעות שני המנהלים, מצליחה לרשום על שמה בלשכת הרישום מקרקעין מגרש של אדם פלוני, אבל בדרך מרמה. לאחר פרק זמן מסוים, הבעלים הנוכחים מחליטים למכור את כל ההחזקות שלהם, את כל המניות שלהם לשני בעלים חדשים. הבעלים הישנים יוצאים לגמרי מהתמונה. המנהלים החדשים פעלו בת"מ ותמורה, ולא ידעו דבר על מעשה המרמה. לאחר זמן מסוים, פלוני גילה את המרמה. הוא הגיש תביעה נגד החברה בלבד, והסעד העיקרי שהוא מבקש הוא השבה בעין, הוא מעוניין לעקוב אחר הנכס. הבעלים החדשים, בשם החברה, פונים לביהמ"ש ומבקשים שהתביעה הזו תימחק. טענתם העיקרית: פלוני צריך לתבוע את הבעלים הישנים, שהרי הם [הם הבעלים החדשים], פעלו בת"מ, ובתמורה, ולא ידעו על העסקה. ביהמ"ש כרגע צריך להכריע בשאלה המקדמית הזו: האם התביעה לא הופנתה לתובע הנכון? 
ביהמ"ש קבע: הבעלים הישנים הם בעלי ישות משפטית א', ויש את החברה שהיא ישות משפטית ב'. מי ביצע את התרמית? ביהמ"ש קבע שהחברה היא שעשתה את התרמית. הבעלים פעלו בשם ולטובת החברה, ולכן אומר ביהמ"ש שהחברה עצמה ביצעה את התרמית, היא נרשמה במקרקעין, והיא גם רשומה עדיין כבעלים של המקרקעין. ובהחלט התביעה של פלוני נכונה, הנתבעת פה היא הנתבעת הנכונה. הבעלים החדשים יכולים ויצטרכו לתבוע את הבעלים הישנים, בטענה של הטעיה, תרמית, טעות וכד', כי בסופו של יום מי שצריך להיענש הוא מי שפעל באמצעות החברה וביצע את התרמית. לכן פלוני צריך לקבל חזרה את המקרקעין, והבעלים החדשים יצטרכו לתבוע את הבעלים הישנים. 

09.12.10

פס"ד סולקין נ' גינדי: סולקין וגינדי חותמים על הסכם מכר מקרקעין. סולקין המוכר, וגינדי הנו הרוכש. מגיע מועד תשלום התמורה, הרוכשים משלמים בהתאם להסכם. מגיע מועד מסירת החזקה,וסולקין לא מוסרת את החזקה במקרקעין, כלומר מפרה הפרה יסודית את ההסכם. גינדי פונים לביהמ"ש, כשהסעד העיקרי הוא אכיפת ההסכם. היה הליך צדדי, שנוהל לצד התביעה העיקרית [לצד התביעה העיקרית אנו מגישים בקשה למתן סעד זמני. מהי בקשה לסעד זמני? התובע לא מחכה עד סוף המשפט, אלא הוא מבקש מביהמ"ש שכבר היום ידון בבקשה הזו, ואם ביהמ"ש ישתכנע שטענות התובע מוצדקות, התובע כבר היום יקבל סעד זמני. דוגמא לסעד זמני: עיכול. המשמעות של עיכול הנה שהבעלים של הנכס, אמנם ממשיך להיות הבעלים של הנכס, אבל הוא לא יכול, לדוגמא, למכור את רכבו המעוכל/ לתת אותו במתנה, כלומר אין דאגה: הוא לא יכול להיפטר מהנכס, כך שאם התובע ינצח בפס"ד, אז ניתן יהיה לממש נכסים. יש בכך פגיעה בקניין, לכן, ביהמ"ש מאוד זהיר וקפדני. הנטל על התובע הוא מאוד גבוה להראות שיש ממש בדבריו. אבל חייב להיעשות כאן איזון בין הרצון לאפשר לתובע לממש את הזכייה שלו בפס"ד, ובין (מצד שני), לא לפגוע בזכות הקניין. כמו כן, יש צורך במידתיות בין סכום התביעה ובין הנכס המעוכל]. 
בפס"ד סולקין, חששו של גינדי היה שסולקין יתחיל להבריח את נכסיו, ולכן גינדי מבקשים סעד זמני, לצד התביעה העיקרית: גינדי מבקשים שביהמ"ש יורה על רישום הערות אזהרה על נכסי מקרקעין שונים שבבעלות שלוש חברות, שבעל השליטה של אותן החברות הנו סולקין. [הערת אזהרה היא בהחלט סעד זמני שניתן לבקש]. 
הערכאה הראשונה  העניקה את הסעד הזה: נרשמה הערת אזהרה. סולקין, על ההחלטה בעניין מתן הסעד הספציפי הזה, מגיש ערעור, ובו עושה שימוש בעקרון האישיות המשפטית הנפרדת. הוא טוען שהתביעה היא נגדו [והחברות לא היו צד להסכם], וגם אם התביעה מוצדקת, עדיין הסעד הזמני שניתן במקרה הזה, לא ניתנו על נכסים שבבעלותו, אלא הוא ניתן על נכסים שבבעלות חברות שונות, [אמנם הוא בעל השליטה היחיד עליהן], ולכן, לטענתו, המקרקעין הוא של החברות, בעוד שהנתבע זה הוא. ערעורו התקבל, הסעד הזמני בוטל. 
[הסעד שהיה צריך לבקש בפס"ד זה: עיכול מניותיו בחברה]. בסופו של דבר, נרשם עיכול על מניותיו של סולקין באותן החברות. 


יזמות [פרק 5 ב' בסילבוס]. בסעיף 1 לחוק ישנה הגדרה של יזם, ומעבר לכך ישנם שלושה סעיפים מהותיים והם סעיפים 12-14 לחוק החברות. 
יזמות זהו תהליך שמתרחש לפני הקמת החברה. היזם מתעתד להקים את החברה. המטרה של היזם היא לאתר הזדמנויות עסקיות, רעיונות, פטנט, משקיע, וכיזם, הוא אמור להכין לחברה את כל התשתית שתאפשר לה להתחיל להוציא לפעול את המימוש של הרעיון/ הפטנט/ העסק. כלומר תפקיד היזם: לרכוש ציוד, משרדים, להתקשר עם עובדים, לחתום על כל מיני הסכמים- כלומר להכין את כל הפלטפורמה. הוא מתווה את החוטים כדי להכין את כל הבסיס, וברגע שהכל מוכן, הוא מקים חברה, מעביר לה הכל, ויוצא. 
תפקיד החברה: להתחיל לממש זאת: בדיקות, ייצור, שיווק ומכירות, אב טיפוס. 
כדי לחדד את האבחנה בין יזמות ובין תפקיד החברה, נאמר שהיזם מקבל תמורה כספית עבור העבודה שביצע, ומתנתק מהחברה. 
חוק החברות, בסעיף 1 מגדיר מיהו יזם: "יזם הוא אדם שמבצע פעולות בשם או למען חברה שטרם נוסדה". יזמות זה אותו חלון זמן שהיזם פועל, כשהחברה טרם נוסדה, והמטרה היא הקמתה. 
אנו רוצים לזהות, מבין אוסף פעולות משפטיות שמציג לנו היזם, מתי הוא פועל כיזם [למען החברה] ומתי הוא פועל עבור עצמו, כאדם פרטי. איך נעשה זאת? [זה חשוב כיון שזה נוגע לנושא של החובות המשפטיות שאנו בהמשך נחיל על היזם, כיזם, כלפי החברה. מה גם שזה רלוונטי לעניין המיסוי].
נחזור לשאלה: איך אנו מצליחים לאתר אילו פעולות עסקיות היו יזמיים ואילו היו פרטיים? לשם כך, פותחו מספר מבחנים, אבל בסופו של יום ישנו מבחן אחד שמאומץ בפסיקה, והוא מבחן הכוונה והשלמתה: לפיו, הכוונה צריכה לבוא לידי ביטוי בעת הרכישה. זהו מבחן קשה, כי זהו מבחן סובייקטיבי, דורש יסוד נפשי סובייקטיבי. ולכן נבדוק למה התכוון היזם / האדם הפרטי, ע"י ההשלמה, שהוא היסוד האובייקטיבי, העובדתי, כלומר אנו נרצה לבדוק האם האדם הביא לידי ביטוי חיצוני את הכוונה שלו. איך פורטים את מבחן זה? 
נמחיש באמצעות הדוגמא הבאה: המחלוקת של האדם עם רשויות המס, היא על הסכם שנחתם לפני שנה. רשויות המס טוענות שנחתמו שני חוזים לרכישה של שני מחשבים זהים, באותה שעה, ובאותו יום, אבל שני חוזים. טענתו: מחשב אחד לחברה, ומחשב אחד לו, כיזם. האדם ייטען ששני המחשבים הם פרטיים. פקיד השומה טוען שהאדם עשה זאת כדי לא לבצע אירוע מס [כשאחד יעבור לחברה]. איך האדם יכול להוכיח שהכוונה שלו הושלמה בעת הקנייה, לפני שנה? ישנם שלושה אינדיקאטורים [וזוהי אינה רשימה סגורה]: 
1. תשובה אחת: דרכי מימון- איך האדם שילם. האדם יכול להראות שבאותו יום הקנייה, אחד מהמחשבים שולם מהעו"ש הפרטי, ואת המחשב השני הוא שילם באמצעות חשבון עסקי/ יזמות, כלומר האדם עשה אבחנה בין הפעילות העסקית שלו ובין הפעילות הפרטית. 
2. אינדיקאטור נוסף: איך התקבלה החשבונית? דהיינו, על הסכם אחד האדם ייראה שהוא חתם כאדם פרטי. על ההסכם השני, האדם יחתום, אבל בסוגיים יירשום "יזם", "חברה בייסוד". כלומר הוא ציין מראש שהמחשב נרכש על ידו, כיזם. 
3. תשובה נוספת: איך האדם הציג עצמו בפני חנות המחשבים? האם כיזם ואדם פרטי, או רק כאדם פרטי. 

עתה אנו רוצים לאתר את חלון הזמן של התחלת היזמות וסיומה.
המועד שהאדם התחיל לפעול כיזם: יש לאתר את הפעולה המשפטית המוקדמת ביותר שנעשתה [אם היו הרבה חוזים יזמיים- נאתר את החוזה הראשון שבוצע]. 
נקודת הסיום של היזם, כיזם: אופציה אחת: בעת הקמת [רישום] החברה. אבל גם כאן מתברר שמתעוררות בעיות, כיון שנניח שהחברה קמה, אבל עדיין לא מונה מטעם החברה מישהו פונקציונר, אורגן, שמוסמך לפעול בשמה, ואז יוצא שהיזם ממשיך את הפעולות, ולכן, האופציה המקובלת יותר בפסיקה לגבי סיום היזמות: לא רק מועד הקמת החברה, אלא גם במועד שמונה מישהו שמוסמך לפעול למענה ובשמה. 


16.12.10

בשבוע שעבר הגדרנו מיהו היזם, הכרנו את מבחן הכוונה והשלמתה, ותחמנו את תקופת היזמות. היום נבחן את מערכת היחסים בין היזם ובין החברה, ולאחר מכן, נדבר על מערכת היחסים השנייה: בין היזם והחברה מצד אחד, ובין צד ג', מצד שני.

נתחיל עם מערכת היחסים הפנימית, שבין היזם והחברה:
נשאלת השאלה: איזה חובות משפטיות ראוי להחיל על היזם בנוגע לפעולות היזמות שלו כלפי החברה? אילו חובות היזם חייב, כדי שהחברה תוכל לתבוע אותו בעת הצורך? נניח שלוש אופציות לפנינו:
1. אופציה ראשונה: נסתפק בלהחיל על היזם את חובת תום הלב לגבי כל פעולה יזמית שביצע, שלאחר מכן העביר את הפעולה לחברה. כלומר נסתפק בחובה המשפטית של חובת תום הלב, שמקורה היא חוק החוזים, ונקודת המוצא שלה שמערכת היחסים שאנו מחילים פה היא מערכת של יריבות משפטית, כלומר המערכת של יזם וחברה היא מערכת חוזים יריבותית, ועל כן על מערכת כזו, אנו נחיל רק את חובת תום הלב. 
מהו תום לב? מה תום הלב דורש מהיזם למלא? נקודת המוצא היא, שכשיש מערכת יחסים חוזית, כל צד אמור לדאוג ולמקסם את האינטרס שלו, צד אחד לא צריך לצאת מגדרו לטובת הצד השני, אבל, יש פה סייג, והוא סייג של תום לב, אשר דורש מאותו צד, לגלות [אבל לא את כל הפרטים, לא שקיפות מלאה, אלא], רק פרטים מהותיים שהצד השני לא יכול להשיג אותם, ושעלולים להשפיע על העסקה. מה שנקרא "אדם לאדם, אדם". תום הלב היא החובה הכי מינימאלית. 
2. אופציה שנייה: אנו נחיל על היזם את חובת הזהירות הפקנז"ית, כלומר אסור ליזם להתרשל באותן פעולות שהוא פעל בהן כיזם. כלומר היזם חב בחובת זהירות כלפי החברה, באותן הפעולות שהיא אימצה מהיזם. כלומר אם היזם התרשל, החברה יכולה לתבוע אותו בנזיקין. 
איך נחיל את חובת הזהירות? לדוגמא, היזם קנה קרקע, כשהוא יודע שהיזמות היא לבנות על הקרקע הזו מבנה מסחרי. החברה קמה, ואימצה את ההסכם, ואולם כשהיא באה לקבל היתר בנייה להקים את המבנה, אומרים לה שהייעוד של הקרקע הוא בכלל ייעוד חקלאי. אם היזם קנה את הקרקע בלי לבדוק את הבדיקה המינימאלית, אז החברה יכולה לתבוע אותו. 
אם אנו נחיל על היזם כלפי החברה את חובת הזהירות, הווה אומר, שאסור לו להתרשל, כי אם כך, הוא חשוף לתביעה אישית ע"י החברה בגין הנזק שנגרם לה. פה, נקודת המוצא שלנו היא, שאין יחסי יריבות, אלא יחסי שכנות, רעות, ואם כך, אנו נחיל את עוולת הרשלנות, כלומר מערכת היחסים פה היא יותר קרובה. 
3. ישנה עוד אופציה [והיא המחמירה ביותר]: והיא נקראת חובת נאמנות, חובת אמון: ייתכן שלגבי כל הפעולות היזמיות שהיזם ביצע, הוא שימש כנאמן של החברה. 
במסגרת חובת הנאמנות, היזם חייב שקיפות מלאה, גילוי מלא, לא רק לגבי הפרטים המהותיים, אלא, כל פרט ופרט הוא חייב לפרוס בפני החברה. כמו כן, כשחלה חובת הנאמנות, אז אנו רואים את היזם והחברה באותו צד של המתרס, היינו, לא רק שאין יריבות, לא רק שיש שכנות, אלא הם נמצאים באותה משבצת: היזם עושה את שעושה לטובת החברה, ואין הוא רואה את עצמו, אלא אך ורק את החברה. כלומר אסור ליזם לפעול במצב של ניגוד ענייניים, אלא הוא צריך לראות לנגד עיניו רק את טובת החברה, ואסור לו לראות שום אינטרס אישי. הוא צריך לנטרל את האינטרסים האישיים שלו. [זה לא אומר, שאסור לו להרוויח, מותר לו להרוויח, אבל הוא חייב להראות ולגלות את מה שהוא מרוויח]. 

ההבדלים בין חובת הנאמנות, לחובת תום הלב: 
1. בחובת תום הלב, מדובר ביריבות, ואילו בחובת הנאמנות, היזם והחברה נמצאים באותו צד של המתרס. 
2. בחובת תום הלב, הגילוי צריך להיעשות ביחס לפרטים מהותיים בלבד, ובחובת הנאמנות הגילוי צריך להיות מלא.
3. כמו כן, בחובת תום הלב, נקודת המוצא היא שיש לראות את האינטרס של היזם, ואילו בנאמנות על היזם אסור לראות את טובתו שלו, אלא רק את טובת החברה.

ההבדלים בין חובת הנאמנות לבין חובת הזהירות: 
1. ייתכן שבחובת הנאמנות היזם גילה את כל שידע, אבל הוא התרשל [לא ידע ייעודה של הקרקע, ולכן הוא התרשל], כך שהוא הפר רק את חובת הזהירות, ולא את חובת הנאמנות. כלומר שאמנם את חובת הנאמנות הוא לא הפר, אבל הוא הפר את חובת הזהירות, ועל כך יחוב. 
2. ביחסי זהירות, דיברנו על שכנות ורעות, וביחסי נאמנות אנו מדברים על אותו צד, על האני האחר של החברה.
3. לגבי היסוד הנפשי של היזם: בחובת נאמנות, יש מודעות, ואילו בחובת זהירות, נדרש יסוד נפשי של רשלנות, אי מודעות. 

מה ראוי להחיל? האם את חובת תום הלב, או את חובת הזהירות, או את חובת הנאמנות? 
אנו נחיל על היזם את כל החובות, אנו הולכים פה על הרף המחמיר ביותר. כלומר במקרים המתאימים, גם חובת הנאמנות תחול עליו, וזאת משתי סיבות:
1. את כל הפעולות היזמיות שהיזם ביצע בראשית דרכו, הוא עשה בשם ולמען החברה שתקום. הוא אף אומר שההסכמים שהוא עורך, מיועדים לחברה, כך שהוא והחברה באותה משבצת. כלומר יש לנו פה בהחלט מערכת יחסים התואמת את הקונסטרוקציה המחמירה ביותר: היזם והחברה באותו צד של המתרס. 
2. בכל מערכת יחסים שבה יש צד אחד שהוא הצד החזק, הוא הצד בעל הכוח, והצד השני כפוף לכוח, הוא נתפס כצד החלש. על מנת שבעל הכוח לא ישתמש בכוח הזה לרעה, אנו נרצה לרסן את הכוח בצורה המירבית. הריסון המירבי הוא ע"י הטלת החובה הקפדנית ביותר שהיא חובת הנאמנות [אגב, זו הסיבה שהרבה פעמים מטילים על הבנקים יחסי נאמנות בינם ובין הלקוחות שלהם]. במקרה הזה, ליזם יש את הכוח, הוא כל יכול: חתם ועשה והביא, ואילו החברה היא הצד החלש. כדי לרסן את כוחו של היזם, נחיל את כל החובות. 

נשאלת השאלה: מכוח מה ליזם יש את היכולת לחתום על הסכמים למען חברה שטרם קיימת? [זו בעיה כיון שהמחוקק מכיר בסיטואציה אחת עיקרית, שבה אדם יכול לפעול לטובת מישהו אחר, וזה מה שנקרא יחסי שליחות, שבמסגרתם השולח והשלוח חייבים להיות קיימים. בעת היזמות, לעומת זאת, החברה טרם קמה, אין ישות משפטית עדיין, יש רק שלוח, ואין שולח, אין ייפוי כוח]. 
אם כך, מכוח מה היזם החליט שהוא מסוגל לעשות פעולות אלה? עד שנת 1965 לא היה שום מקור חקיקתי שאיפשר זאת, וביהמ"ש לא הכירו בהסכמים הללו [שעשה היזם]. המחוקק רצה לעודד את הקיום של היזמות, ולכן בשנת 1965 חוקק חוק השליחות, ובו נקבע סעיף 6(ג). היום, בחוק החברות סעיף זה מעוגן בסעיף 12(א), לפיו חברה יכולה לאשר, לאמץ הסכם שנעשה עבורה, גם בטרם הייתה קיימת. 

נשאלת שאלה נוספת: נניח שהיזם חתם על הסכם לפני שנה. החברה היום קמה, ואימצה את ההסכם. האם החברה נכנסת לנעלי היזם רק מהיום שהיא אימצה את ההסכם, או מיום חתימת ההסכם, כלומר, לפני שנה? [הבעיה היא, שהיזם מאוד מוטרד מעילות תביעה לגבי תקופת היזמות, ולכן הוא רוצה שמרגע שהחברה נכנסה להסכם, היא תיכנס מיום החתימה, כך שבמידה ויש צד שנפגע, הוא יתבע את החברה ולא את היזם. היזם רוצה שקט נפשי]. 
סעיף 12(ב) לחוק, קובע כי:  אימוץ של החברה הסכם יזמי בדיעבד, כמוהו כהרשאה מלכתחילה. כלומר המחוקק הכיר ברטרואקטיביות, והלך בעקבות היזם: ברגע שהחברה מאמצת הסכם, היא מאמצת אותו מיום החתימה, רטרואקטיבית, כדי שליזם יהיה שקט נפשי [הסיכון העיקרי של היזם: שהחברה לא תאמץ את ההסכם]. 


23.12.10

בשיעור שעבר סיימנו לדבר על מערכת היחסים שבין החברה ובין היזם.
היום אנו עוברים למערכת היחסים השנייה, החיצונית שבין היזם והחברה מצד אחד, לבין צד ג'. 

נתחיל בחלק הראשון, בו נקודת המוצא שלנו תהיה שהיזמות היא גלויה, הווה אומר, היזם חשף בפני צד ג', שהוא יזם. 
סיטואציה א': לפני כשנה נחתם הסכם בין היזם הגלוי לבין צד ג', לרכישת מגרש. כעבור שנה, החברה קמה, והיזם מצליח לשכנע את החברה לאמץ את ההסכם [שכן היא אינה חייבת לאמץ את מה שנעשה למענה, אלא היא רשאית לעשות כן]. צד ג' פונה ליועציו, והוא חושב שיש לו עילת תביעה, בגין אי תשלום. הוא מבקש לתבוע את היזם. האם הוא יכול לעשות כן? 
התשובה היא: צד ג' אינו יכול לתבוע את היזם הגלוי, אלא רק את החברה, שכן, מרגע שהיזם פעל בגלוי, כיזם, הציפייה של ג' הייתה שהצד להסכם שלו תהיה חברה, וזה אכן מה שהתממש פה. מה גם שסעיף 12(ב), קובע שמרגע שהחברה מאמצת את ההסכם, היא צד להסכם מלכתחילה, באופן רטרואקטיבי ליום החתימה, ולכן: כל עילת תביעה של צד ג', לא משנה באיזו נקודת זמן היא נוצרה, תכוון אך כנגד החברה, ואילו היזם, מרגע האימוץ יוצא מהתמונה. מבחינת צד ג', יש רק את החברה מולו [ייתכן שהחברה אחרי זה תחזור ליזם, אבל זה לא משנה כלל לצד ג']. 
סיטואציה ב': אותן העובדות, רק שעכשיו החברה לא רוצה לאמץ את ההסכם. צד ג', לאור הנתון הזה, רוצה לבטל את ההסכם. האם הוא יכול לצאת מההסכם הזה? בסיטואציה הזו, הבחירה היא בידי צד ג': אם הוא רוצה את הסעד העיקרי בדיני החוזים- תרופות, שהוא קיום ואכיפת החוזה, הוא יוכל לאכוף את ההסכם כלפי היזם, אבל יש לצד ג' גם זכות לבטל ולתבוע פיצויים מהיזם, וזאת כיון שהיזם הציג עצמו כיזם, והסיכון היחיד שנופל על היזם, ואך על היזם במקרה הזה, הוא שהיזם לא יצליח לשכנע את החברה לאמץ את החוזה. לצד ג', כשהוא ידע שעומד מולו יזם, הייתה הציפייה שבסופו של יום, החברה תהיה צד לחוזה שלו, והציפייה הזו לא התממשה, זהו משהו מהותי, ולכן המחוקק אומר שכל הסיכון נופל על היזם: אם הוא לא הצליח לשכנע את החברה, אז הוא צריך להיות צד להסכם [במידה וצד ג' מבקש אכיפה], או לחלופין: אם צד ג' מבטל את החוזה, היזם חב בפיצויים. 
ניתן בהחלט להתנות על כל מה שאמרנו עד כה, כי זה חוזה, לדוגמא, ניתן לקבוע בחוזה תנאי מתלה [לפי סעיף 27 לחוק החוזים]: "רק אם החברה תקום, נקיים את החוזה" , אמנם אף קביעת תנאי מתלה זה היא לא בסדר, כי היזם מגלגל את הסיפור, את הסיכון לצד ג', ולכן ספק אם נמצא בחוזים תנאי שכזה. ואילו גם אם נמצא תנאי כזה, נניח, זה יהיה כנגד פיצוי מוסכם [ואז אנו חוזרים לסעדים הקודמים: אכיפה / ביטול + פיצוי]. אם כך,  מה ההבדל בין קביעת פיצוי מוסכם, לבין אפשרותו של צד ג' לקבל פיצוי? התשובה: בפיצוי מוסכם, הפיצוי ידוע, לעומת זאת, כשצד ג' מגיש תביעת פיצויים, ייתכן שהפיצוי שייקבע לו יהיה, שיהיה נמוך יותר / גבוה יותר מהפיצוי המוסכם.
שתי הסיטואציות הללו, מוסדרות בסעיף 13 לחוק החברות, אבל, גם בלי הסעיף הזה ניתן היה להגיע בקלות לתוצאות הללו, דרך דיני החוזים. 

יזמות לא גלויה, יזמות נסתרת: נקודת המוצא שלנו כאן היא שהיזם לא הציג עצמו כיזם. 
סיטואציה א': היזם נסתר [לא מגלה לצד ג' שהוא פועל כיזם], והחברה קמה, אך לא מאמצת את ההסכם. האם צד ג' יכול לבטל את ההסכם? התשובה היא: צד ג' לא יכול לבטל את ההסכם, כיון שצד ג' חתם מול פלוני, ועדין פלוני הוא צד להסכם, אין פה ציפייה שלא התממשה, שום דבר לא קרה, ולכן מבחינתו יש את אותו הסכם שהוא ידע שהוא נכנס אליו. מסקנה: אין צד ג' יכול להפר את ההסכם. 
סיטואציה ב': היזם לא מגלה לצד ג' שהוא פועל כיזם, וגם: החברה מאמצת את החוזה. לצד ג' יש עילת תביעה והוא רוצה לתבוע את היזם. האם הוא יכול לתבוע את היזם? במקרה כזה, היזם לא יוצא מהתמונה, הוא ממשיך לחוב מול צד ג', שכן:
צד ג' התקשר עם אדם פרטי, הוא בדק את הכיס הכלכלי של הצד הפרטי, הוא האדם הפרטי שצריך לפרוע את התחייבותו. האדם הפרטי [היזם] לא יכול להעביר את התחייבויותיו לחברה. צד ג' בדק וסמך על כיסו של האדם הפרטי, ולכן, אף פעם החייב [היזם] לא יכול להעביר את התחייבותו לאדם אחר [/לחברה], ללא הסכמת הצד שמולו [צד ג']. מה גם שהיזם הוא שיצר את המצג הזה: הוא לא גילה את יוזמתו, וזה הסיכון שהיזם לוקח על עצמו. אבל, מכיוון שהחברה, מרצונה החופשי, הסכימה לאמץ את כל ההסכם, אז גם היא חייבת, אבל בנוסף, כלומר זו החבות של היזם והחברה, ביחד ולחוד. מדוע ביחד ולחוד? כיון ש:
היזם לא גילה שהוא יזם, ומבחינת צד ג'- הוא החייב. ובנוסף, אם רוצים להוסיף לצד ג' עוד צד להסכם, אז זה לא יבוא במקום, אלא בנוסף. 
לגבי הזכויות הנובעות מהחוזה-  רק החברה זכאית להן, כי היזם העביר את זכויותיו לחברה, וכדי להעביר את זכויותיו, הוא לא צריך לקבל את אישורו של צד ג'. לעומת זאת, מבחינת החובות הנובעות מהחוזה- היזם והחברה חבים יחד ולחוד [כי היזם לא יכול להעביר חובותיו לחברה, ללא הסכמת צד ג'. 
[אמנם היזם חשוף לתביעה, אבל הוא יכול להוסיף סעיף שיפוי בחוזה בינו ובין החברה, סעיף שיפוי, ואולם עדיין סיכונו הוא שלחברה אין די כסף כדי לשפותו]. 
שתי הסיטואציות הללו, מוסדרות בסעיף 14 לחוק החברות, אבל, גם בלי הסעיף הזה ניתן היה להגיע בקלות לתוצאות הללו, דרך דיני החוזים. 

30.12.10

הרמת מסך: סעיפים 6-7 לחוק החברות מסדירים את נושא הרמת המסך. 
נושא הרמת המסך הוא דוגמא קלאסית לחקיקה שיפוטית, שכן, בפקודת החברות, לא הייתה התייחסות להרמת מסך. המחוקק, בעת חקיקת חוק החברות בשנת 2000, בחר להטמיע חלק מההלכות, מהעילות להרמת מסך, בתוך סעיף 6 לחוק. כלומר היום ביהמ"ש למעשה מוכוונים בנושא הרמת המסך, בעיקר לאור סעיף 6. 
עיקרו של סעיף 6 לחוק הוא: הרמת מסך אמיתית, ממשית. הרמת מסך זו מהווה 99% מהמקרים של הפסיקה, של הפרקטיקה, כי המשמעות שלה הוא ניסיון של הנושה [כשהחברה קרסה, והותירה כלפיו חוב] להגיע לבעלי המניות. הנושה רוצה לדלג על מסך ההתאגדות, להתעלם מהאחריות המוגבלת, הווה אומר, לרדת לכיס הפרטי של מי מבעלי המניות. [אמרנו בשיעורים הקודמים שבעלי המניות חסינים, ואולם, זו אינה חסינות מוחלטת, כי יש אפשרות להרים מסך]. הרמת מסך תהיה באותם המקרים שלרוב, המכנה המשותף שלהם הוא שימוש לרעה במסך ההתאגדות [כלומר בעל מניות שמנצל לרעה את האחריות המוגבלת שלו]. במקרים כאלה, המחוקק לא מאפשר לאותו בעל מניות להסתתר מאחורי המסך. הדוגמא הקלאסית שמבטאת את המשפט האחרון: מצב בו בעל השליטה גנב מהחברה. במקרים הללו, של שימוש לרעה בחברה, וכתוצאה מכך היא קרסה ולא יכולה לשלם לנושיה- המחוקק קבע שאמנם בין בעל המניות לבין הנושים אין יריבות, ואולם ראוי ומוצדק במקרים הללו להתעלם מהאחריות המוגבלת, כיון שהסיבה שהחברה לא יכולה לפרוע את החוב זו אותה המרמה, הפעולה של בעל המניות. המחוקק במקרה זה לא מחלק את הסיכונים בין הנושים לבעלי המניות, אלא במקרה מעביר את הנזק מהנושה לבעל המניות. 
הרמת מסך תיעשה רק כלפי בעל מניות, כך שאם יש בעל מניות שהוא מנכ"ל, והוא מעל, יש לבדוק באיזה כובע הוא עשה כן: אם הוא עשה זאת בכובע של בעל מניות- נרים מסך. אם הוא עשה זאת בכובע של אורגן- נחיל אחריות אישית. 
נטל השכנוע, נטל הבאת הראיות הוא על הנושה: "המוציא בחברו עליו הראייה". כאשר מבקשים הרמת מסך, לא מספיק שהנושה יוכיח שנגנבו מיליון ₪, אלא גם יש להראות מי גנב [כי יש הרבה בעלי מניות], שכן על תפוח מוכתם, לא ניתן להכתים את כל הסל. ולכן, אם לא נוכיח מי גנב, לא נקבל הרמת מסך. הרמת מסך היא מבויתת אך ורק על מי בעל המניות שגנב. סיכום: כשמבקשים הרמת מסמך, יש צורך להראות מי גנב. 
בסעיף 6 המחוקק מפרש עילות מפורשות [כגון קיפוח, הונאה, הפרת הוראת חוק], אשר הן עילות להרמת מסך, ואולם, זוהי אינה רשימה סגורה של עילות ספציפיות להרמת מסך ממשית, אלא, הרשימה פתוחה ובתי המשפט מוסמכים לבצע הרמת מסך גם מכוח עילות אחרות שאינן מפורשות בסעיף 6 [אבל גם פה, בזהירות, ולא בסיטונאות, אלא רק כש"צודק ונכון"]. נרחיב:

עילה אחת שלא מופיעה בחקיקה, אלא בפסיקה, מופיעה בפס"ד בן ציון, בפס"ד פולגת, ובפס"ד ההסתדרות הכללית- פסקי הדין הללו נוגעים לעילה שלא מופיעה בסעיף 6 באופן מפורש, ושמה הוא: 
"עילת המיזם"/ "עילת אשכול החברות"/ "עילת הקונצרן"- שמות מקובלים לעילה זו. 
נקודת המוצא היא, שיש לראות לנגד עיננו את המבנה הארגוני הבא: מבנה ארגוני שכולל בתוכו אוסף של חברות שהן לא זרות אחת לשנייה, אלא בחברות שיש ביניהם קשרי החזקה/ קשרי משפחה. לדוגמא, מבנה ארגוני של 100 חברות. בראש הפירמידה, יש את חברת האם / חברת ההחזקות, החולשת על כל המבנה הזה, ומתחתיה, יש 99 חברות שקשורות לחברת האם, וכן חברות שקשורות ביניהן [נקראות גם: חברות בנות, נכדות, נינות ועוד]. 
בנוסף, יש לזכור שעילת המיזם היא דוגמא לכך שלא צריך להוכיח שימוש רעה במסך ההתאגדות. 
דוגמא: לספק יש חוזה עם חברה מספר 10 [אחת מ-99 החברות]. מגיע תשלום מועד חוב, והספק מגלה שחברה מספר 10 קרסה. האם הוא יכול להרים מסך? 
נזכור שחברה מספר 10 הנה חלק מהקונצרן, מאשכול, ואם כך, יש לבחון אפשרות של הרמת מסך, מכוח עילת המיזם. המשמעות של הרמת מסך במקרה הנ"ל: אם הספק יצליח להוכיח את כל מה שנדרש ממנו בנוגע לעילה הזו, השורה התחתונה תהיה: 
כל המסכים המשפטיים נופלים. וכך, הספק רואה חברה אחת [100 חברות שמסכיהם הורמו]. כלומר, אם ביהמ"ש יקבל את העילה שהציג הספק, וירים [=ביהמ"ש] את המסך מכוח הרמת המסך, המשמעות היא, שבמקום שהספק יראה לנגד עיניו את החברה 10, ייפתחו בפניו כרגע עוד 99 כיסים: לא רק של חברת האם, אלא גם כל החברות האחרות, שייראו אותן כחברה אחת, כך שהספק יכול להרגיש את כל הקונצרן. מספיק שיש קופה אחת- והספק יכול לקחת את הכסף שלו. זהו סעד קיצוני שניתן לספק, ולכן יש להיות זהירים טרם נרים את המסך [גם ככה הרמת מסך היא חריגה, ומקל וחומר במקרים הללו]. 
מה צריך להוכיח בעילת המיזם? כלומר מהם המבחנים שבהתקיימותם, נרים מסך מכוח עילת המיזם? 
אנו מדברים על ארבעה תנאים מצטברים, והם: 
1. המבחן הראשון הוא מבחן השליטה: כאשר מדובר בשליטה בתאגיד, בחברה, המשמעות היא שבעל השליטה הוא בעל היכולת להוביל, לנווט, להחליט, לפי הרצון החופשי שלו, לפי ה"אני המאמין" שלו, כלומר הוא לא צריך שום שיתופי פעולה עם אף אחד, אלא הכל תלוי בו. לרוב זה יתקיים אם יש לאותו בעל מניה יותר מ-51% מזכויות ההצבעה מהחברה. ההנחה אומרת כך: אם ישנו בעל מניות שמחזיק מעל 51% מזכויות ההצבעה, קיימת לגביו חזקה שהוא בעל שליטה, כיון שבד"כ, החלטות באסיפה הכללית מתקבלות ברוב רגיל [מעל 50%]. אם יש לו 50% מזכויות ההחלטות, אז סביר להניח שכל החלטה תלויה בו. זוהי חזקה לא חלוטה, כיון שייתכן שנקבע בתקנון שיש צורך ברוב מיוחס [של 80%, נניח], ואז אותו בעל המניות אינו בעל השליטה. 
המבחן הראשון הוא מבחן השליטה, ולפיו, כדי להרים מסך, יש צורך לבדוק שליטה. אלא, שלצורך עילת המיזם, שליטה משמעה לפחות 90%, שליטה מאסיבית בזכויות ההחלטה. 
נחזור לדוגמא: אמרנו שהקונצרן כולל 100 חברות. אנו צריכים לקחת כל חברה וחברה, ולבדוק האם בידי חברת האם [היא נקודת הייחוס שלנו], יש החזקות שלפחות 90% בכל חברה וחברה. העוגן הוא חברת האם. 
נניח ש-80% מהחברות מקיימות את המבחן הראשון, אבל לגבי ה- 19 חברות האחרות, לא מתקיים המבחן הראשון, כלומר ישנה החזקה נמוכה מ-90% מצד חברת האם. האם נמשיך לבחון את שאר המבחנים? אכן כן נמשיך את הבדיקה, עם אותן חברות שמקיימות את המבחן הראשון, ובענייננו 80% מהחברות. 
אם אחת החברות שלא מקיימות את אחד המבחנים, היא חברה מספר 10, אותה החברה שהספק התקשר עמה, האם נמשיך את הבדיקה או לא?  התשובה: במקרה הנ"ל אין צורך להמשיך את הבדיקה, כיון ש: הרמת המסך שהספק מבקשה, לגבי החברות במיזם, יוצאת מחברה מספר 10. הקשר של הספק למיזם, הוא רק חברה 10, ולכן אם היא נופלת, העוגן נפל, הכל קרס ואין יותר אפשרות להגיע ליתר החברות, ולכן, חברה מספר 10, אמורה להישאר לאורך כל הבדיקה, ולעמוד בכל ארבעת המבחנים. 
המצב הכי גרוע שיכול לקרות לספק [בהנחה שתהיה הרמת מסך] הוא שמצד אחד חברה מספר 10 נשארת, אבל ממנה הספק לא רואה כסף כי היא קרסה, ומצד שני נשארה לו רק חברת האם [כי יש לבדוק לגביה את אחוזי שליטתה בכל חברה וחברה], ואז במקרה הזה יש לו רק כיס אחד: כיס חברת האם. 

בשבוע שעבר דיברנו על המבחן הראשון בתיאוריית המיזם והוא מבחן השליטה: יש צורך בשליטה מאסיבית של 90% מצד חברת האם, בכל החברות הבנות.  
מכיוון שהמבחנים הם מצטברים, חברה שלא מקיימת מי מהמבחנים, מסוננת, מנופית מהאשכול, כי אין טעם להמשיך עמה. אבל זה לא מונע מאיתנו להמשיך הלאה עם יתר האשכול, שהרי די בשתי חברות שימלאו את כל המבחנים: החברה שהספק התקשר עמה, וחברת האם. 

2. המבחן השני הוא מבחן זהות האורגנים: יש לקחת כל חברה וחברה באשכול שנותר, ולבדוק האם חברת האם היא בעלת הכוח למנות לפחות את רוב הדירקטורים, וכן את המנכ"ל, בכל חברה וחברה באשכול. מדוע הדבר חשוב לעילת המיזם, לצורך הרמת המסך? כיון שהדירקטוריון קובע את האסטרטגיה, את המדיניות של החברה, הוא לרוב ממנה ומפטר את המנכ"ל. לצורך עילת המיזם, יש לוודא מי שולט בדירקטוריון של כל חברה וחברה, כיון שמי ששולט בדירקטוריון, שולט באסטרטגיה של החברה. חשיבות המנכ"ל: הוא האורגן שעומד בראש התזמורת הביצועית, שאחראית לבצע את המדיניות שהתווה הדירקטוריון. לצורך עילת המיזם, יש לוודא ששני האורגנים הללו ממונים ע"י חברת האם, כדי להרים מסך. אם ישנן חברות שלא מקיימות את המבחן השני,החברות הללו מנופות מהאשכול. 
שאלה: האם המבחן הזה לא מיותר, לאור המבחן הראשון, מבחן השליטה של חברת האם? התשובה היא: לא, כיון שכאשר בעל השליטה מוגדר כך, זה לא אומר שהוא מעביר את כל ההחלטות, והן תלויות בו. יכולות להיות כמה החלטות שלא תלויות אך ורק בבעל השליטה, ועדיין הוא ייחשב לבעל השליטה בחברה. ולכן, נניח שבחברה מסוימת יש 100 החלטות שצריך להצביע עבורן. 98 מהחלטות הללו תלויות בבעל השליטה, בחברת האם, אבל יש 2 החלטות שלא תלויות בו: מינוי המנכ"ל ומינוי הדירקטוריון. [זה שהוא מחזיק ב-90%, זה שהוא בעל שליטה, זה לא בהכרח אומר שהוא ימנה את הדירקטוריון ואת המנכ"ל, כי ייתכן שהמנכ"ל והדירקטוריון יתמנו ברוב של 100%, נניח].
המבחן השני הוא מבחן עצמאי, עומד בפני עצמו, והוא איננו נגזרת אוטומטית של היות בעל שליטה, כבעל שליטה. אגב, ברוב המקרים זה כן יתקיים, לרוב זה מובא יחד עם הסמכות למנות מנכ"ל ודירקטוריון. אבל זה לא בהכרח ייתכן כך. 
נניח שנשארנו עם 80 חברות. בעקבות המבחן השני, 20 חברות נוספות לא מקיימות את המבחן השני [כי חברת האם לא מינתה את הדירקטוריון והמנכ"ל] על כן מנפים אותן החוצה, ואז האשכול מונה 60 חברות.

3. המבחן השלישי הוא מבחן חלוקת הדיבידנדים [חלוקת רווחים, פירות מהחברה]: לפי תיאוריית המיזם, יש לבחון האם חברת האם היא זו שקובעת בכל חברה באשכול, מתי וכמה דיבידנדים יחולקו בכל חברה וחברה באשכול. 
האם המבחן השלישי לא נגזר ממבחן השליטה? גם על שאלה זו התשובה היא שלילית:
היות אדם בעל שליטה בחברה, אשר מחזיק ב-90% בכל החברות, לא מעיד באופן אוטומטי שהוא זה שמחליט מתי לחלק דיבידנדים או לא, כי ייתכן שבתקנון שהחלטה זו דורשת 100%, ואז ההחלטה הזו לא תלויה אך בחברת האם, ואז מנפים את אותה חברה שלא ממלאת תנאי זה- החוצה, ננפה אותה מהאשכול.
לפי עילת המיזם, ההחלטה הכי חשובה בעיניי משקיע, היא חלוקת דיבידנדים, ולכן נראה ונבחן מי אחראי על החלטת חלוקת הדיבידנדים, כי אם זו חברת האם, זה יסתדר טוב לטעון שכל החברות הן למעשה חברה אחת, כי נניח שחברת האם מזהה שחברה אחת בקשיים ואחרת לא- היא יכולה לשחק בכיסים הכלכליים של החברות [העברת כספים מחברה אמידה לחברה שנמצאת במצוקה], וזה נראה שיש לחברת האם שליטה בכל החברות הללו. כלומר יש לבחון האם בידי חברת האם, היכולת לנווט בכיסים הכלכליים של חברות שונות. 
כלומר לצורך עילת המיזם חשוב לראות שיש פה שליטה מלאה על כל החברות, ונראה זאת בדוגמת העברת כספים מחברה אחת לאחרת. אם נוכיח שחברת האם יכולה הייתה לאזן בין החברות, יש פה מקום להרים מסך מכוח עילת המיזם.
נניח שכתוצאה מהמבחן הנ"ל, עוד 20 חברות מנופות. נשארנו עם 40 חברות, 40 כיסים כלכליים. 

4. המבחן הרביעי [והוא הלב של עילת המיזם]: מבחן הישות הכלכלית, המהות הכלכלית: נקודת המוצא, שכרגע ישנן 40 חברות שבמישור המשפטי, הן 40 ישויות משפטיות נפרדות, עצמאיות [כי לכל חברה שם שלה, תקנון משלה, מטרות וכד']. אבל, זה לא מה שקובע, אלא מה שצריך לקבוע הוא איך החברות הללו, ביום יום, התנהלו במישור הכלכלי שלהן, במישור העסקי, במישור החשבונאי: האם הייתה להם עצמאות מסוימת? האם כל חברה וחברה קיבלה החלטות שנועדו למקסם את הרווחים של עצמה, או שמא, ההחלטות העסקיות- הכלכליות הללו, של כל חברה, נועדו למקסם את הרווחים של כל האשכול? אם אנו רואים שההחלטות הן כאלה שהחברה מעוניינת ופועלת למיקסום רווחיה שלה, הדבר מעיד שהיא רואה עצמה חלק מהאשכול, ואם כך, לפי תיאוריית המיזם לא נרים מסך כי המבחן הרביעי לא מתקיים. אבל, אם אנו רואים שההחלטות של כל חברה, תמיד נובעות מטובת הקונצרן, אז המסקנה היא שכל חברה מבטלת עצמה במישור הכלכלי, ואז נרים מסך [כי אם קבלת ההחלטות נעשית מתוך ראיית את כל הקונצרן עצמו, אם הגוף מתפקד כגוף אחד, מבחינה כלכלית, אז נוכל להרים מסך]. 
נקודת המוצא של עילת המיזם: לראות את הקונצרן כגוף אחד, 100 חברות שמתפקדות כחברה אחת, והמבחנים הללו עוזרים לנו לראות זאת.
איך בודקים אם חברה פעלה לעצמה או לקונצרן? 
א. כלי אחד, זה לבדוק איך התקבלו החלטות בכל חברה וחברה, בנוגע לבחירה של פרויקטים, מיזמים. נניח שמהמסמכים של חברה 8, עולה שתמיד שהיה צורך לבחור בין פרויקט א', ובין פרויקט ב', היא [החברה] בחרה בפרויקט שטוב יותר לקונצרן, ולא עדיף לחברה עצמה מבחינה עסקית- כלכלית. הדבר מלמד שהחברה ביטלה עצמה בתוך הגוף הזה, בתוך המיזם הזה, ביטלה עצמה במישור הכלכלי- עסקי, וזה מה שדרוש להוכיח בעילת המיזם: במישור הכלכלי, החברות הללו ראו עצמם כחברה אחת. לעומת זאת, אם חברה תמיד פועלת מבחינה עסקית כלכלית לטובתה שלה- היא מנופית, כי היא לא מקיימת את המבחן הרביעי. 
ב. הכלי הנוסף: העברות פיננסיות [הלוואות] בקונצרן. לדוגמא: היה הסכם הלוואה בין חברה 12 ובין חברה 13, ושתיהן נמצאות באשכול. ההלוואה לא צמודה, אין דרישה לריבית, אין בטחונות, אין ערבים, ואף לא הוחזרה ההלוואה- זה מלמד ששתי החברות הללו התייחסו אל עצמן כאל חברה אחת, כגוף אחד [וזו המשמעות של הרמת המסך], ומכאן: שהן מקיימות את המבחן הרביעי.
ג. כלי עזר נוסף: העברות של נכסים מוחשיים [מכונות, ציוד]: אם נראה שיש מאגר משותף של נכסים מוחשיים לכל החברות, וכל פעם חברה לוקחת מהמאגר, ולא מחזירה- זה מלמד שהן רואות עצמן כגוף אחד. לעומת זאת, אם לכל חברה יש את המכונות ואת הציוד שלה, וחברה שמבקשת לקבל אותן, משלמת דמי שכירות, דמי שאילה- הדבר מלמד שכל חברה לעצמה, ואז החברות הללו נופלות מהאשכול.
ככל שיהיו לנושה יותר ראיות שהגוף הנ"ל, ברמה הכלכלית פועל כישות אחת, כמובן, שזה יחזק את קיומו של המבחן הרביעי, וכך להיפך. 

שאלה: האם בעילת המיזם יש צורך להוכיח שימוש לרעה? [שכן, רוב העילות להרמת מסך אמיתית דורשות תנאי זה: קיפוח, הונאה] , היינו, החוט שמחבר בין כל העילות להרמת מסך הוא שימוש לרעה. 
התשובה היא: בעילת המיזם, אין צורך להוכיח שימוש לרעה, וזה מה שמייחד את עילת המיזם ממרבית העילות האחרות להרמת מסך אמיתית, ממשית: אף אחד מארבעת המבחנים הנ"ל לא מחפש שימוש לרעה. ברוב העילות להרמת מסך דרוש שימוש לרעה, אבל לא בכולן. בעילת המיזם, ניסו לצלם איך הגוף הזה בחר בעצמו לתפקד, לפעול. חברת האם בחרה בדרך פעולה זו [של קונצרן] כשהמצב היה טוב, ולכן, גם כשהמצב הוא רע, נאפשר לספק להגיע לחברות אחרות, כלומר כללי המשחק לא משתנים במצבים הטובים ובמצבים הרעים. 
בשורה התחתונה: עילת המיזם קובעת שבהתנגשות, בעימות שבין המהות המשפטית של החברות, ובין המהות הכלכלית, גוברת המהות הכלכלית. 


13.01.11

פס"ד יהושע בן ציון: יהושע בן ציון הוא מנכ"ל של בנק שנקרא "בנק ארץ ישראל- בריטניה". הבנק הוא חלק ממיזם, מקבוצה שנקראת קבוצת וויליאמס. זהו קונצרן, ואחת מהחברות של הקונצרן, היה הבנק. הבנק מהווה את המקור העיקרי להלוואות לחברות השונות, באותו אשכול. באחד מן הימים מגיעה ביקורת של המפקח על הבנקים, לבנק ארץ ישראל- בריטניה, ובביקורת הזו, עולים בין היתר שני עניינים מאוד חמורים: 
1. יותר מדי הלוואות מהבנק לקבוצה [כלומר יש פה פיזור הכספים, כך שבעת נפילה, לא יהיה נזק ממוטט]. בהקשר הנ"ל, המפקח מבקש מיהושע בן ציון, להחזיר את חלק מההלוואות, שכן בן ציון חרג מסכום ההלוואות שניתן לתת. 
2. היעדר בטחונות מספקים להלוואת שניתנו. 
בשורה התחתונה, המפקח דורש להקטין את ההלוואות, ועל מה שנשאר לבקש ביטחונות מספקים. עובר זמן מה, ובן ציון מקבל טלפון מראש הקונצרן, שמבקש [=ראש הקונצרן] ממנו להזרים הלוואה נוספת לקבוצה בסך של 47M $. 
בן ציון וויליאמס מטקסים עצה, וקובעים: בן ציון ייפנה לבנק שוויצריה [שאינו חלק מהקונצרן] ויבקש מהבנק שייתן את ההלוואה לקבוצה. בן ציון יעמיד לטובת הבנק השוויצרי ערבות של 47M $. כשהגיע מועד פירעון ההלוואה לבנק השוויצרי, הקבוצה לא יכולה הייתה להחזיר את ההלוואה. הבנק השוויצרי מימש את הערבות הבנקאית, ואז בנק ארץ ישראל- בריטניה התמוטט. התחילו לחקור את העניין, ובמסגרת החקירה הוגש כתב אישום כנגד בן ציון, בגין גניבה בסך 47M $, שהם כספי ציבור. לא הייתה מחלוקת בעניין עבירת הגניבה, לגבי היסוד העובדתי, שהרי בן ציון אכן העמיד ערבות של 47M $. המחלוקת נסבה סביב היסוד הנפשי. המדינה [התובעת] טענה שבן ציון, ביום העמדת הערבות, ידע שהכסף לא יחזור, ואילו בן ציון טען שאינו ידע. בביהמ"ש המחוזי בן ציון הורשע, והוגש ערעור לביהמ"ש העליון. 
ביהמ"ש העליון קבע: יש לבדוק לגבי מי / מה הייתה לבן ציון הידיעה. בערכאה הראשונה, ביהמ"ש המחוזי לא התייחס כלל לנושא הקונצרן, אלא הוא ראה לנגד עיניו רק את הבנק. ביהמ"ש העליון קבע: בעת קריאת כל המסמכים, העדויות וחוות הדעת, מגלים שהתמונה האמיתית היא שלא היה רק בנק בסיפור, אלא היה לפנינו קונצרן, שהבנק היה רק מרכיב אחד בתוכו. יותר מזה, אומר ביהמ"ש העליון: מבחינה כלכלית, אנו מגלים שכל החברות הללו היו למעשה אישות אחת, כך שאם יש בעיה לחברה מסוימת- כל חברה באשכול שיכולה לעזור, מגיעה ומסייעת. כולן פעלו כאישות כלכלית אחת. על כן אומר ביהמ"ש העליון: את אי הידיעה / הידיעה של בן ציון, צריך לבחון ביחס לכל המיזם, הקונצרן: האם הוא ידע שכל המיזם, הקונצרן חדל פירעון, או שרק הבנק? [אם יתברר שכל הקונצרן היה בר פירעון, הוא ייצא זכאי, והדבר מחזק את מה שנאמר: עילת המיזם שונה מהעילות האחרות, שכן במסגרתה לא מחפשים שימוש לרעה]. בן ציון טוען שהוא הסתמך על הקונצרן הגדול, כך שגם אם הבנק עצמו לא יכול להחזיר את הכסף, חברות אחרות יסייעו לבנק. כלומר בן ציון הניח שהקונצרן יבוא לעזרת הבנק. ביהמ"ש מקבל עמדת בן ציון, ואומר שאכן יש פה קונצרן, ולכן את הידיעה לעניין הקביעה, נבדוק לעניין כל הקונצרן, ולא רק לעניין הבנק עצמו. היוצא, שלמרות שביהמ"ש העליון בחן בדרך שונה ממה שבדק ביהמ"ש המחוזי, עדיין מגיעים לאותה המסקנה: בן ציון ידע שהכספים לא יוחזרו. איך ביהמ"ש העליון מגיע למסקנה שבן ציון ידע גם על מצב הקונצרן כולו? 
ביהמ"ש אמר: אין להתמקד רק בנקודה אחת, אלא יש לבדוק כמה נקודות, שבחיבורן מתקבל קו ברור, שמהדהד מעליו שבן ציון ידע שכל הקונצרן הוא חדל פירעון. הנקודות הן:
- כל ההלוואות שהבנק נתן, עד ההלוואה האחרונה, של ה-47M $, לא חזרו. בן ציון לא בדק ולא ניסה לבדוק מה קורה עם ההלוואות, אלא המשיך לתת הלוואות.
- הייתה ביקורת של המפקח, הדליקו לבן ציון אורות אדומים לכך שהוא נתן יותר מדי הלוואות לגוף אחד, והוא לא דאג להקטינן, וכן שלא ניתנו ביטחונות עבור ההלוואות. 
- ההלוואה האחרונה ניתנה בעקיפין, ולא במישרין, כי בן ציון ידע שיש בעיה, וסכנה, ולכן הוא פנה לבנק שוויצרי, וכנראה שזה לא בכדי, אלא הוא ידע שיש סכנה בלתת ההלוואה לקונצרן. 
- כל הכספים מהלוואות הלכו להימורים: לחוזים עתידיים [חוזה עתידי= חוזה בין שני אנשים, בו הם מהמרים על מחיר של סחורה מסוימת. לדוגמת סחורת נפט, מחיר קפה, מחיר חיטה ועוד. לדוגמא: היום חבית נפט עולה 90$. הצדדים חותמים על הסכם, לעניין מחיר הנפט בעוד חצי שנה. אחד הצדדים הימר שהמחיר יהיה מעל 90%, והצד האחר טוען שהמחיר יהיה מתחת ל-90$. אחרי חצי שנה, מחיר הנפט הוא 100% לחבית, ועל כן יש צד שניצח, והוא מקבל כספים מהצד שהפסיד. הדבר חוקי, כי המטרה בחוזים אלה שהם יהיו כלי ביטוחי]. 
קבוצת וויליאמס, בכל הכספים והלוואות, עשתה שימוש של הימורים, וברוב המקרים הפסידה. המדובר בשנת 1973, בה היה משבר אנרגיה, אי וודאות, והסיכונים הפכו להיות יותר גדולים. בנקאים בתקופה זו היו צריכים להיות זהירים, ולא לאפשר שייעשה שימוש שכזה בכספים של לקוחות הבנק. 
סיכומו של דבר: בן ציון ידע גם ידע לאן הכספים הלכו, ולא רק זה אלא שהוא גם היה נשוי לבת של וויליאמס.
ביהמ"ש אמר: שממחברים את כל הנדבכים הללו, ברור מעל ספק סביר, שבן ציון ידע מה מצב כל הקונצרן, ולכן השורה התחתונה לא משתנה: אמנם ביהמ"ש אכן בדק את כל מצב המיזם, אבל עדיין קבע שבן ציון ידע שהוא גונב. 

פס"ד פולגת: חברה בשם ערו חתמה על הסכם עם חברה בשם בגד עור. חברת בגד עור קורסת, לא עומדת בהסכם. חברת ערו מגישה תביעה נגד בגד עור. אבל מכיוון שהיא יודעת שחברת בגד עור קרסה, [היינו, חברת ערו יודעת שאי אפשר לממש את הפס"ד שיינתן לטובתה], ולכן היא בודקת ומגלה שחברת בגד עור היא בשליטה של חברת פולגת, וחברת פולגת, מוחזקת ב-20% בלבד ע"י חברת כלל. ערו מבקשת הרמת מסך מכוח עילת המיזם, כדי להגיע לחברת פולגת, ולחברת כלל. 
נקבע לגבי חברת כלל: לא ניתן להגיע לחברת כלל, כי החזקות בידיה הן בסך 20%, ולכן היא מנופה [אנו דיברנו על 90%, שליטה מלאה]. 
לעניין פולגת: ביהמ"ש המחוזי לא היה מוכן להחיל את עילת הקונצרן, כל עוד המחוקק לא מכיר בה במפורש בחקיקה [מדובר בשנת 1988, ואולם עד היום החוק לא מכיר בעילה זו]. מדוע אמר זאת ביהמ"ש המחוזי?
1. נימוק אחד: ביהמ"ש חושש שבכל פעם שתהיה הפרה של איזשהו הסכם בחברה 'נכדה' או 'נינה', הדבר יאפשר לאותו נושה להגיע לאיזה כיס שהוא רוצה, וזה עלול למוטט קונצרנים שלמים. ואולם, עם טיעון זה ישנה בעיה, כיון שיש עוד שלושה מבחנים [לעילת הקונצרן], ואילו ביהמ"ש מבסס עמדתו אך במבחן השליטה, וכלל לא בדק את המבחנים הנוספים. כלומר טענת ביהמ"ש לשאלה מדוע הוא חושש ללא אמירה של המחוקק להשתמש בעילה הזו- היא לא מדויקת, בלשון המעטה. 
2. נימוק שני [מדוע ביהמ"ש חושש להפעיל את עילת הקונצרן]: נתאר לעצמנו שאחת החברות בקונצרן היא חברה בורסאית. אם יורם המסך, מכוח עילת הקונצרן, גם כלפי החברה הבורסאית, אז אפשר יהיה גם לרדת לכיס הפרטי של כל אזרח ואזרח שהשקיע בכמה מניות של אותה חברה בורסאית, והדבר עלול להרתיע את הציבור לא להשקיע בחברות הללו. הביקורת נגד הטענה הזו: עילת הקונצרן היא רלוונטית לשתי חברות ומעלה, ולא לגבי בעלי המניות בשר ודם, היחידים. כלומר עילת הקונצרן רלוונטית רק בין חברות, ולא בין אנשים יחידים. לגבי יחידים, אם נרצה להגיע לכיס שלהם, נצטרך שוב להרים מסך, מכוח עילה אחרת, אבל לגבי כיסם של יחידים, לא ניתן להגיע דרך עילת הקונצרן. 
על כן ביהמ"ש לא הרים מסך, בגלל שני הנימוקים הללו, ומעבר לזה קבע שרק שהמחוקק יעגן את עילת הקונצרן, נשתמש בה.

עוד רלוונטי לעניין עילת המיזם הוא פס"ד ההסתדרות הכללית [לקרוא אותו באופן עצמאי, המתרגל לא ידבר עליו בשיעורים].
עד כאן עילת המיזם.


עד כה טיפלנו בסוגים של סעדים או תרופות לגבי נזק שנגרם. כלומר, אם נצליח להוכיח עילה להרמת מסך ממשית, אנו נוכל או לרדת לנכסים הפרטיים של אותו בעל מניות, או לחילופין: אפשר להעניק הדחיית חוב [אם יש הלוואת בעלים]. 
סעיף 7 לחוק החברות: ננסה להקדים תרופה למכה, ננסה לצפות את העתיד, ולהגן על הציבור מפגיעה עתידית, ננסה למנוע נזקים. סעיף 7 מעניק לביהמ"ש שיקול דעת לתת עוד סנקציה לאותו בעל מניות שהורם כלפיו מסך. הסנקציה היא, למנוע מאותו בעל מניות מלשמש מנכ"ל, דירקטור, בעל מניות, בחברה כלשהי עד לכל היותר: 5 שנים, ממתן פסק הדין. הדבר הנ"ל נקרא צו הגבלת עיסוקים. 
סעיף 7 הוא דוגמא יפה ליישום המחוקק את חוקי היסוד: כא"ח, וחופש העיסוק. יש פה התנגשות אופקית בין שתי זכויות יסוד: חופש העיסוק [בכך שאנו פוגעים באותו בעל מניות שהרימו כלפיו מסך], וכן זכות הקניין של הנושים שעשויים להיפגע. 
בנוסחת האיזון, נקבעו חמש שנות הגבלה. 

24.02.11


אגרות חוב ושיעבודים:
כשאנו מקימים חברה, ע"מ להשיג, ליישם את המטרות שלה, את היעדים שלה, אנו לרוב נידרש למקורות מימון. מקורות המימון של החברה נקראים "הון החברה". 
את הון החברה אנו מחלקים לשני מרכיבים: 
1. ההון עצמי של החברה, אשר כולל בתוכו, בעיקר את ההשקעות של בעלי המניות, וכן את הרווחים של החברה. אם החברה תרוויח, אז הרווח הופך להיות חלק מההון העצמי.
2. המרכיב השני של הון בחברה הוא ההון הזר. 
כך שהון החברה = הון עצמי + הון זר. 
אנו נתמקד בהון הזר. החברה רוצה לקבל הלוואה של M ₪. הבנק מוכן לתת את ההלוואה, אבל הוא יגבה עבורה ריבית. שיעור הריבית שייקבע לחברה, הוא בהתאם לסיכון ששיש לבנק [בין היתר]. לכן אם החברה מאוד מסוכנת לבנק, הבנק לא ייתן לה הלוואה, או שייתן לה הלוואה בשיעור ריבית גבוה. 
נייר הערך [המסמך שמסדיר את תנאי ההלוואה] שרלוונטי במקרה של הון זר: כשחברה מגייסת הון עצמי ע"י משקיעים- היא נותנת להם מניות. לעומת זאת, נייר הערך שיקבל המלווה כשהוא נותן הלוואה לחברה, יכול להיות אחד משני הבאים: אגרת חוב, או אגרת חוב להמרה. 
אגרת חוב: חוזה, הסכם ההלוואה. כשמדובר בחברה, המחוקק קורא לו "אג"ח". לדוגמא, חברה לוקחת הלוואה בסך M ₪ מהבנק, ולכן ייחתם בין הצדדים הסכם שמסדיר את כל תנאי ההלוואה, והסכם זה ייקרא אג"ח. 
ההבדל בין אג"ח לבין אג"ח להמרה? המלווה שמקבל את האג"ח [במקרנו, הבנק], חובש כובע אחד של נושה: החברה חייבת להחזיר לו את ההלוואה. לעומת זאת, אם הבנק, כנגד ההלוואה קיבל אג"ח להמרה מהחברה, פירוש הדבר הוא שהבנק מתחיל כנושה, אבל יש לו אפשרות [בהתאם למה שנקבע מראש בהסכם] להמיר את החוב למניות. באג"ח רגיל אין לבנק את האפשרות הזו [בד"כ, אם ניתן אג"ח להמרה, אז הריבית שהבנק ייגבה מהחברה תהיה נמוכה].
ההבדל בין אג"ח רגילה לבין אג"ח מובטחת? אג"ח מובטחת זוהי אגרת חוב שלצידה ישנה בטוחה. כך שאם החברה תיפול, הבנק יכול לממש את הלוואתו מהבטוחה. אג"ח לא מובטחת, היא אגרת חוב שלצידה אין בטוחה, כלומר הבנק הלווה לחברה, החברה משלמת לבנק ריבית, אבל אם החברה תקרוס, כל האג"ח תלך לאיבוד. 

לעניין הבטחות, ישנם מספר חוקים שמסדירים את הנושא הזה, והדבר יוצר סתירות ופרשנויות רבות של ביהמ"ש. דבר החקיקה הראשון שנכיר אותו הוא חוק המשכון. החוק השני הוא חוק המקרקעין [שקורא לבטוחה 'משכנתא'], ודבר חקיקה נוסף הוא פקודת החברות. סעיף 367 לחוק החברות הוא הסעיף שמפנה אותנו חזרה לפקודת החברות בשני נושאים: נושא הבטחות, ונושא הפירוקים [שנגיע אליו בסוף השנה], כלומר הפקודה בוטלה, למעט שני הנושאים הללו. 
שיעבוד הוא המונח שפקודת החברות מתייחסת אליו בנושא הבטחות, אבל מהותית זה אותו דבר. בטוחה= משכנתא=משכון=שיעבוד [והכל תלוי באיזה חוק מדובר]. שיעבוד הוא המונח הדומיננטי שנדבר עליו במהלך הקורס. 
דוגמא: חברה פונה לבנק, כדי לקחת הלוואה של M ₪. כנגד ההלוואה הזו, הצדדים מגיעים להסכמה שיינתן שיעבוד [כלומר אג"ח מובטחת] על מכונה של החברה. שאלה שנשאלת היא, האם כל נכס יכול לשמש כבטוחה? העיקרון קובע שכל נכס שניתן לתת לו שווי, ערך כלכלי, יכול לשמש כבטוחה. זוהי הגדרה רחבה שכוללת בוודאי נכסים מוחשיים, וגם נכסים מופשטים, זכויות, קניין רוחני: מוניטין, פטנט, זכות יוצרים, דמי תמלוגים. 
הבנק והחברה הגיעו להסכמות, ישנה הלוואה של M ₪, שיעורי ריבית, ישנה בטוחה על מכונה, וכעת הם רוצים להכין את המסמך המשפטי, את האג"ח המובטחת, את מסמך ההלוואה. באג"ח המובטחת, הדגש צריך להיות על פרק השעבוד [כי יש מכונה שאמורה לשמש כשיעבוד]. בפרק השעבוד, יש לזכור שנדרשת התייחסות לשני עניינים עיקריים:
1. יש להגדיר בבירור מהו הנכס או הנכסים שניתנו כשיעבוד. 
2. יש לפרט מהם האירועים או התנאים שבהתקיים אחד מהם לפחות, הנושה יוכל לממש את השעבוד. תנאי המימוש המקובלים מחולקים לשתי קבוצות [בד"כ]:
א. תנאים כלליים שנראה אותם בכל אג"ח, כגון: אם ניתן נגד המלווה [החברה] צו פירוק, צו כינוס, עיכולים מסוימים של החברה. 
ב. תנאים הרלוונטיים לזהות הצדדים. למשל, בנקים הרבה פעמים יירשמו שאם הלווה לא שילם החזר תשלום פעמיים בשני חודשים עוקבים [כלומר ברציפות], הדבר יגרום לבנק לממש את השיעבוד [אם ברצונו לעשות כן]. דוגמא נוספת: הבנק קובע שאם המלווה איחר מעל עשרה ימים מהמועד הנקבע להחזר התשלום, בשלושה תשלומים במהלך השנה- הבנק יוכל לממש את השיעבוד [כיון שאם המלווה לא מחזיר את התשלום בזמן- הדבר כנראה מלמד על קשיים שהוא נקלע אליהם, גם אם בסופו של דבר הוא שילם את התשלום]. 


03.03.11


האם הבנק יכול להסתפק בשיעבוד החוזי שיש לו, או שמא מדובר בשיעבוד חלש? התשובה: לא כדאי לבנק להסתפק בשיעבוד החוזי, האובליגטורי, זאת כיון שהחוזה תקף רק כלפי שני הצדדים שחתומים על החוזה הנ"ל, וכל מי שאינו צד לחוזה- לא כפוף לו. במקרה והלווה יפשוט רגל, לבנק לא תהיה קדימות ביחס לנושים אחרים, מדובר באותו מעמד [של הבנק ושל הנושים האחרים], וייתכן שאף מעמד פחות לבנק. איזה פתרון משפטי ניתן להציע לבנק, כך שכאשר החברה תפר כלפי הבנק את החוזה, תהא לו זכות קדימות ראשונה, מול הנושים האחרים? האם ישנו פתרון משפטי ליצור כן בטוחה, שיעבוד, שיהיה לו תוקף קנייני, כלומר פתרון בתחרות מול נושים אחרים? המחוקק יצר שני פתרונות שישדרגו את הבטוחה החוזית למעמד של בטוחה קניינית:
1. הפתרון ראשון הוא רישום [זוהי דרך המלך]. ישנם מספר מרשמים [מכוח החוק]. כדי שניתן יהיה ליתן נופך קנייני, המרשמים צריכים להיות פומביים, פתוחים, זמינים כלפי הציבור [הבודק לא צריך אפילו ייפוי כוח או הרשאה מצד בעל הנכס, לא צריך שיתוף פעולה מצד בעל הנכס, וזה מה שהופך את הזכות לפומבית (פומביות= המאפיין הבולט של הזכות הקניינית)], הבודק את הנכס יכול לראות מצבו בקלות, ומה גם שקבלת המידע לא דורשת תשלום גבוה, אלא יש צורך בתשלום אגרה סימלית]. 
שלושת התנאים [מספר קטן של מרשמים, מידע פומבי ופתוח לציבור, ועלות קבלת המידע נמוכה, סמלית] הללו יחד מאפשרים ליצור בטוחה קניינית, כי מרגע הרישום, כל אחד יוכל לקבל את המידע. כל עוד לא נרשמה הזכות, מדובר בבטוחה חוזית. משנרשמה הזכות, הפכה הבטוחה לקניינית. 
שלושת המרשמים החשובים הם: 
א. מכוח חוק המשכון, המחוקק הקים את מרשם המשכונות [והממונה עליו נקרא רשם המשכונות]. 
ב. מכוח חוק המקרקעין, המחוקק הקים את הטאבו, לשכת הרישום המקרקעין [והממונה עליו נקרא רשם המקרקעין].
ג. מכוח פקודת החברות, המחוקק הקים את מרשם החברות [הממונה עליו נקרא רשם החברות]. 
מתי צריך לפנות למרשם החברות/ מרשם המשכונות/ לשכת הרישום מקרקעין?
- כאשר מדובר בחוק המשכון, כלל האצבע אומר את הדבר הבא: אם בעל הנכס הנו יחיד [כלומר, לא תאגיד], ומדובר בנכס מיטלטלין, הרישום הקנייני יהיה אצל רשם המשכונות [במקרה זה: הבנק שולח את היחיד לרשום את הנכס]. 
דוגמא: משרד הרישוי לא הוכר במרשם של בטוחות [אלא במשרד הרישוי עושים העברת בעלות], ולכן אם קניתי מאדם פרטי רכב, אני אצטרך לבדוק ברשם המשכונות, ולא במשרד הרישוי, אם הרכב ממושכן, משועבד או לא. 
- בעניין חוק המקרקעין, אם מדובר במקרקעין, הבדיקה/ הרישום יהיו תמיד אצל רשם המקרקעין. יש לבדוק אם על המקרקעין יש משכנתא, ואת זאת נבדוק בטאבו. 
- אם מדובר בחברה, בתאגיד, ולא נכס מקרקעין [אלא מיטלטלין]- במקרה זה יש לרשום שיעבוד אצל רשם החברות. 

2. פתרון שני לעריכת בטוחה קניינית: הפקדה. הפקדה משמעה מסירה פיזית של החזקה על הרכב [לדוגמא] מהבעלים, לטובת הבנק. מהרגע שבעל הרכב הפקיד את החזקה של הנכס, הוא יצר בטוחה קניינית. 
מה בעניין זה יוצר את הקניין? כשהנכס נמצא בחצר, או בבית של אדם א', אז הנושה סובר שזהו קניינו של אותו א'. המחוקק קובע: יש להוציא את השליטה של הנכס מהבעלים, ומאותו רגע, כל נושה שא' ירצה לתת לו איזושהי בטוחה, אותו נושה לא יראה יותר את הרכב, והוא לא יוכל לומר שהרכב הוא בטוחה חוזית שלו, כי אין רכב בחצר. בהפקדה הדגש הוא על כך שכנכס נמצא אצלי, מניחים שזה קניין שלי, ולכן כל נושה אחר שייראה את הנכס, יניח את ידו על הנכס. אומר המחוקק: נסתור את החזקה הזו, כדי שלנושים אחרים לא יהיה יתרון על הבנק, ולכן על בעל הנכס לדאוג למסור את החזקה ממנו אל אדם אחר, לו תהיה הבטוחה הקניינית. מסירת החזקה היא רק לצורך יצירה של בטוחה קניינית. החזקה לא העבירה בעלות [בניגוד למה שקובע סעיף 33 לחוק המכר, זאת כיון שהצדדים הסכימו שמסירת החזקה תהא אך לצורך הבטוחה הקניינית]. ברגע שבעל הרכב יפר את החוזה, מכוח הזכות הקניינית, הבעלות על הרכב תעבור לבנק. 
חולשותיה של ההפקדה: 
א. ההפקדה מונעת מבעל הנכס להשתמש ברכב עצמו [לא פעם ההלוואות הן לאורך שנים רבות, ולא סביר שהרכב/ מכונה לא יהיו בשימוש לאורך כל זמן הזה]. לעומת זאת, ברישום, הרכב נשאר אצל בעל הרכב, בשימושו.
ב. חולשה נוספת: ההפקדה מייקרת מאוד את העסקה [העברת הרכב, השינוע שלו, השמירה, דמי אחסון, ביטוח מפני גניבות/ שריפות וכד']. 
ג. יש נכסים שהפקדה לא מתאימה כלל לגביהם, כמו: מקרקעין [כי אי אפשר להעביר אותם], זכויות לא מוחשיות [פטנטים, מוניטין, זכות יוצרים]. כלומר הפקדה מראש רלוונטית רק למיטלטלין ניידים, מוחשיים. 
יתרונותיה של ההפקדה: 
א. תכשיטים, יצירות אומנות [פסל, תמונה מקורית]- אלה הם נכסים שמתאימים להפקדה, ולכן מבחינה זו, אנשים מעדיפים את אופציה זו. 
ב. כמו כן, אופציה זו עדיין נסתרת מהציבור. הרבה פעמים אני לא רוצה שאנשים יראו דרך רישום, איך הגעתי לנכסיי. אם אני ארשום- יוכלו להתחקות אחריי, ויש אנשים שמעדיפים שהעסקאות הללו שהם עורכים, יהיו בינם ובין האנשים מולם, ותו לא. הם אינם רוצים שעסקאותיהם או מצב נכסיהם יהיו פומביים ופתוחים לעיון הציבור הרחב. 


10.03.11

המשך שיעבודים: 
אנו נחלק את בעלי הזיקה לחברה לשלוש קבוצות: 
1. בעלי המניות. אם החברה קורסת, האם בעל המניות מקבל דיבידנדים עבור השקעתו? כבעל מניות, כנראה שהשקעתו ירדה לטמיון, וזאת כיון שבעל המניות איננו נושה של החברה, אין לחברה חוב כלפיו, אין לחברה התחייבות כלפיו. הכסף שהשקיע בעל המניות הוא כבר נכס של החברה, וזה הסיכון שהוא לקח, ובמקרה זה הסיכון התממש, כשהחברה נפלה. כלומר, כשמשקיעים במניות, יש סיכוי להרוויח, אבל באותה מידה, יש סיכוי להפסיד. [אולי במקרים נדירים, אחרי שכל הנושים ייקבלו את כספם, אז אולי בעל המניות ייקבל חלק מהשקעתו, אבל ברוב המקרים בעל המניות (בכובעו זה), אינו  יוכל להחזיר השקעתו. אם כך, מצב בעלי המניות הוא מצב קשה ביותר, כי הם בכלל לא בסטאטוס של נושים: לא רגילים, ולא מובטחים. הם אחרונים בתור. 

2. נושים רגילים [נושים לא מובטחים], כגון ספק [שנותן מלאי לחברה, והחברה משלמת לו שוטף +30/60/90/120. לרוב החברה לא נותנת לו שום בטוחה שמבטיחה תמורת החברה בגין המלאי, [כי זהו שוק מאוד תחרותי], עובדי החברה [החברה לא שילמה להם את משכורתיהם. ולכן עובדים הם על פניו, מהווים נושים לא מובטחים], לקוחות [שקנו מוצר תמורת כסף, אבל החברה אמרה להם שאין את המוצר הזה במלאי, ויביאו להם אותו עוד X זמן], וכן נושים נזיקיים [הם נושים לא מובטחים כי נגרם להם נזק, והם לא ידעו שייגרם להם נזק. הנושים המובטחים קיבלו פס"ד שמזכה אותם, אבל הפס"ד לא הופך אותם לנושים מובטחים. הם יישארו אם פס"ד שקשה לאכפו.
איך מחלקים את מה שנשאר, אם נשאר בקופת החברה בין הנושים הרגילים? נחיל שני כללים לעניין זה:
א. למועד יציאת החוב, כשמדובר בנושה רגיל, אין משמעות. כל הנושים הרגילים הנם שווים.
ב. החלוקה של מה שנשאר בחברה בין הנושים הרגילים, הוא לפי הכלל של חלוקה יחסית לגודל החוב של כל נושה רגיל. כלומר, כן נותנים משקל לגודל החוב. לדוגמא: לחברה שני נושים רגילים. לא' החברה חייבת 60 ₪, ולב' היא חייבת 40 ₪. בקופת החברה נשארו 10 ₪. על כן, נושה רגיל א' יקבל 6 ₪, ונושה רגיל ב' ייקבל 4 ₪ בגין החוב. זוהי חלוקה פרופורציונאלית לחוב. 

3. נושים מובטחים. יש שני סוגים של נושים מובטחים:
א. נושים מובטחים "קלאסיים" [הסעיף העיקרי שמסדיר קבוצה זו הוא סעיף 169 לפקודת החברות]. ישנם שני נושים מובטחים עיקריים, שכל אחד מהם מקבל שיעבוד שונה. בנושים המובטחים הקלאסיים חשוב לבדוק באיזה סוג של נושה מובטח מדובר:
- נושה מובטח שקיבל שיעבוד קבוע [ספציפי]: המשמעות היא, שהנושה קיבל שיעבוד על נכס מסוים, נכס מוגדר: רכב, קרקע, כלומר מגדירים בדיוק את המפרט של הנכס, עליו ניתן להצביע. המלווה מקבל את שיעבוד קבוע על נכס/ים שכל אחד מהם מוגדר. "קבוע"= זהו הנכס שילווה את הצדדים לאורך כל תקופת ההתקשרות, ההלוואה, לטוב ולרע [עם הפחת, הבלאי וכד']. 
שאלה: החוב של החברה כלפי א' הוא החוב חצי M ₪. א' מממש את הערובה [במקרה זה, נניח שולחן], שלא מכסה את כל החוב. מה קורה עם יתרת החוב? התשובה: יתרת החוב לא יורדת לטמיון, אלא לגבי יתרת החוב, הנושה המובטח הקלאסי, הופך להיות נושה רגיל. 
שאלה נוספת: האם ניתן את אותו הנכס לשעבד יותר מפעם אחת לשני נושים מובטחים קבועים? בעקרון, אם הצדדים מסכימים, ניתן לעשות כן מבחינה משפטית- קניינית. אך מדוע שהצדדים יסכימו לעשות כן? זאת כיון שלעיתים האופציה השנייה מלבד זו, היא להיות נושה רגיל [אומרת החברה: או שתהיה נושה מובטח שני, או שהיה נושה רגיל]. או: לעיתים הנכס יספיק לכסות את יתרת החוב, כלומר שוויו יכול לכסות את ההלוואה של הנושה המובטח הראשון, וגם את ההלוואה שנתן הנושה המובטח השני. לסיכום: ברמה הקניינית- משפטית, אין שום מגבלה לרשום יותר משיעבוד קבוע אחד על אותו נכס [לפי סעיף 6 לחוק המשכון]. ואולם, הנושה המובטח הראשון יכול כן למנוע מהחברה לתת שיעבוד נוסף על אותו נכס, אבל הוא חייב לציין זאת במפורש בהסכם שלו עם החברה [מדוע שיעשה כן אם הוא נושה מובטח ראשון? כי ברגע שהחברה מתחייבת ומשעבדת נכסים, זה מגדיל את הסיכון שהחברה לא תעמוד בהתחייבויותיה]. בשיעבוד קבוע, השיעבוד הולך אחר הנכס, כך שאם החברה מכרה את הנכס לג', בעל השיעבוד יכול להוציא את הנכס מג'.
- נושה מובטח שקיבל שיעבוד צף [שוטף]: בשיעבוד זה אנו לא מגדירים שום נכס. השיעבוד הוא על כל נכסי החברה בכל רגע נתון [והדבר עלול להשתנות לטוב ולרע]. בספרות ובפסיקה, מדמים את שיעבוד זה לענן שמרחף מעל השיעבוד. מתחת לענן יש את נכסי החברה שעשויים להשתנות, אבל הענן הזה יתפוס בכל רגע את מה שיש. מדוע יש צורך בשיעבוד כזה? זאת כיון שהרבה פעמים הנכסים העיקריים של החברה הם נכסים שוטפים [כמו מלאי]. על כן, אם החברה תרשום שיעבוד צף, ולא תגדיר אף נכס ספציפי, היא תוכל למכור את הנכסים בלי צורך לקבל אישור מהנושה. הנושה צריך רק לוודא שהעסקאות שהחברה עושה הם במחיר שוק [כדי לראות שהיא לא מבריחה או מחלקת חינם נכסים]. הדבר החשוב הוא, שהשיעבוד הצף יתפוס בכל רגע נתון גם את הנכסים השוטפים, וגם את הנכסים הקבועים, וגם את המזומנים. מבחינת הנושה, מה שחשוב הוא שהערך של סה"כ הנכסים הללו לא ייפגע [הבנק במקרה זה יירצה שהחברה תדווח לו על מכירות החברה: אם עומדות הן במחיר השוק, או אם לא]. 
ב.חובות בדין קדימה: הסעיף הרלוונטי לעניין זה הוא סעיף 354 לפקודת החברות, עליו נדבר בשיעור הבא.

24.03.11

בשיעור שעבר חילקנו את הנושים המובטחים לשתי קבוצות: נושים מובטחים קלאסיים, ונושים מובטחים בדין קדימה. 
כמו כן, הכרנו שניים מהנושים הקלאסיים, והם: שיעבוד קבוע ושיעבוד צף, כעת נכניס לדיון כללי תחרות: 
א.1. כלל התחרות הבסיסי, הראשון, ברירת המחדל הוא: בתחרות שבין נושה מובטח ראשון לבין נושה מובטח שני, גובר תמיד הנושה המובטח הראשון בזמן. 
נדגים זאת באמצעות כמה מקרים אפשריים:
-. תחרות בין שני נושים מובטחים שקיבלו שיעבוד קבוע על אותו נכס. הם מגלים בעת קריסת החברה, ששוויי הנכס לא מכסה את שני החובות, ולכן חשוב מיהו הנושה המובטח הראשון. מי שמקבל ראשון את כל כספו, הוא הנושה המובטח הראשון, ואם יישאר משהו, נעבור לנושה המובטח השני בזמן, וכך הלאה.
-. תחרות בין שני שיעבודים צפים. החברה נתנה צף ראשון, ומאוחר יותר נתנה צף שני, ואח"כ קרסה. מתברר, שאין מספיק כסף לשני נושים מובטחים. הכלל שיכריע הוא כלל הראשון בזמן. הצף הראשון יקבל ראשון את חובו, והצף השני יקבל את חובו לאחר מכן.
-. תחרות שבין נושה קבוע, ובין צף שני. שוב נכריע העניין לפי הכלל לפיו, השיעבוד הקבוע הראשון בזמן גובר על השיעבוד הצף השני בזמן.
-. מה קורה כשיש תחרות בין צף ראשון ובין קבוע שני? על פניו, נאמר: צף ראשון גובר, זכותו עדיפה. בא המחוקק וקבע כלל תחרות ספציפי שקובע אחרת, והוא:

א.2. כלל התחרות השני: לפי סעיף 169(ב) לפקודה, בתחרות שבין צף ראשון לבין קבוע שני, דווקא הקבוע גובר. כך, לא משנה מתי הקבוע נוצר, מול צף- הוא תמיד גובר. נושים שהבינו שאלה הכללים המשפטיים, התחילו לחשוש מאוד מלקבל שיעבוד צף, כיון שבחסות המחוקק, החברה יכולה לתת שיעבודים קבועים, והם שיגברו על שיעבדו הצף. הם הבינו שלמרות שהם נושים מובטחים ראשונים, הם עלולים למצוא עצמם בלי שום בטוחה, ולכן בפרקטיקה נוצר מצב, שנושים לא היו מוכנים לקבל שיעבודים צפים, ובצדק, למרות רצונן של החברות. המחוקק הבין שיש פה בעיה, והחליט לפתור את בעיה נקודתית זו, ע"י הכנסת השיעבוד הצף עם המגבלה: המחוקק מכיר בשיעבוד נוסף, שנקרא שיעבוד צף עם מגבלה. שיעבוד צף עם מגבלה= מה שלמדנו + מגבלה. המגבלה היא בסך הכל פיסקה שמוסיפים להסכם, וגם רושמים את המגבלה ברשם החברות, ולפיה: "ללא אישורו של בעל השיעבוד הצף עם המגבלה, החברה לא יכולה לתת שיעבוד קבוע מאוחר". כלומר הצף עם המגבלה מגביל את החברה. 

א.3. הכלל השלישי: בתחרות שבין שיעבוד צף עם מגבלה ראשון, לבין שיעבוד קבוע מאוחר, שני, הצף עם המגבלה הראשון גובר, אבל, אם הצף המגבלה נתן את אישורו [שהחברה תיתן שיעבוד קבוע מאוחר], אז הקבוע המאוחר יגבר. 
ואולם, מדוע שהצף עם המגבלה ייתן את אישורו, מדוע שהוא יוותר על נכס? שתי תשובות אפשרויות: 
-. התשובה הראשונה: הבטוחות יכסו את יתרת החוב של הנושה הצף עם המגבלה. כלומר כאשר שווי הבטחות שלו, עולה לאין שיעור על יתרת החוב שלו, אין לו [לבעל השיעבוד הצף עם המגבלה] שום בעיה לוותר על נכס בעל ערך מסוים שעדיין מותיר לו בטוחות שעולות לאין שיעור על יתרת החוב שלו. 
-. תשובה שנייה אפשרית: החברה נמצאת במצוקה, על סף קריסה, והיא נזקקת להלוואה, אבל היא חייבת לתת שיעבוד קבוע. היא פונה אל הצף עם המגבלה, ולו שתי אופציות: האחת, לסרב, ואז החברה תקרוס, והוא יממש את הבטחות, אבל הבטחות לא יכסו כהוא זה את יתרת החוב שלו. האפשרות האחרת היא שהצף עם המגבלה יאשר את נטילת ההלוואה, כי אם זה יציל את החברה, יש סיכוי יותר גדול שבעתיד הוא יראה את כל חובו, ולכן אולי הוא יעדיף לטווח הקצר לוותר על איזה נכס, אבל לטווח הארוך זה ייתכן שמשתלם. כלומר האופציה הפחות רעה עבורו היא לוותר על נכס כלשהו. 

נסכם עד כה: שיעבוד צף עם מגבלה ראשון בזמן, גובר על שיעבוד קבוע מאוחר. נזכור: זה לא ביטל את השיעבוד הצף, כלומר היום יש אפשרות גם לקבל צף, וגם לקבל צף עם מגבלה [בפרקטיקה נראה יותר צף עם מגבלה, שנטו דורש להוסיף פסקה]. 
מתי אני כן יהיה מוכן להסתפק בשיעבוד צף, ואוותר על צף עם מגבלה? ייתכן במקרים שהחברה לא תקרוס [/יש אמונה שהיא לא תקרוס עד שהשיעבוד יסתיים]. כמו כן, אם אחליט להיות שיעבוד צף ללא מגבלה, אז הסיכון שלי לעניין זה יותר גדול, ועל סיכון גדול- מקבלים ריבית גדולה.  
האם השיעבוד הצף עם מגבלה פתר את כל הצרות? לא, כי הבעיה החדשה שנוצרה היא: שיעבוד צף עם מגבלה הפך את החברות לשבויות בידי הנושים המובטחים הצפים עם המגבלה. המחוקק הבין שיש בעיה שיש לפתורה, ולכן הכיר בשיעבוד חדש, והוא נקרא [שיעבוד רביעי]: שסל"ן [שיעבוד ספציפי למימון נכס], והנ"ל מוסדר בסעיף 169(ד) לפקודה. 
שסל"ן זהו שיעבוד קבוע. מה ההבדל בין שיעבוד קבוע לבין השיעבוד הקבוע המיוחד הנ"ל שקוראים לו שסל"ן? שסל"ן יוצרים בדרך הבאה: חברה רוצה לרכוש נכס מסוים, ולשם מימון הרכישה, היא צריכה הלוואה. החברה פונה לבנק ולוקחת הלוואה של 100 ₪ כדי לקנות את הנכס, קונה אותו, ונותנת לבנק המממן שיעבוד קבוע על הנכס שנרכש. אומר המחוקק: זה לא סתם שיעבוד קבוע, אלא זה שסל"ן, ובמילים אחרות, שסל"ן הוא שיעבוד ספציפי מיוחד במובן הזה שהוא ניתן למממן על הנכס שמומן, כלומר חייבת להיות פה זיקה בין המממן לבין הנכס שנרכש באמצעות המימון. 

א.4. כלל תחרות ספציפי חדש [רביעי במספר]: בתחרות שבין שיעבוד צף עם מגבלה ראשון, לבין שסל"ן שני, מאוחר, השסל"ן גובר, מבלי שצריך כלל לקבל אישור מהצף עם המגבלה הראשון. 
אם יש כלל ספציפי- מחילים אותו. אם אין כלל, נחזור לכלל הראשון. 
מה קורה בתחרות בין שיעבוד קבוע לשסל"ן? פה אין כלל ספציפי, ולכן אנו נחזור לכלל היסוד: הראשון בזמן גובר. 
ואולם, זה מחזיר אותנו לבעיה הראשונה: אם החברה תיקח שסל"נים מאוחרים, הצף עם המגבלה יישאר בלי כלום. לטענה זו נשיב: הצף עם המגבלה לא נפגע, מהסיבה הבאה: לפני שנתנו שסל"ן, לצף עם המגבלה היו נכסים בסך M ₪. כדי לרכוש את הנכס, החברה הביאה כסף חדש, והשסל"ן הוא רק על הנכס החדש. שווי הבטוחה של הצף עם המגבלה לא משתנה. לא פגענו כהוא זה בערך הבטוחה של הצף עם המגבה כי הכסף המממן היה חדש, והבטוחה של השסל"ן היא בטוחה חדשה, ולכן הצף עם המגבלה לא נפגע. פה, לא כסף החברה קנה את הבטוחה של השסל"ן, פה לא נוגעים בכסף של הצף עם המגלה.

לסיכום: עד כאן הנושים המובטחים הקלאסיים [שיעבוד קבוע, שיעבוד צף, שיעבוד צף עם מגבלה, ושסל"ן]. הכרנו גם כמה כללי תחרות: 
- כלל היסוד, הבסיס הוא שהראשון בזמן גובר על מאוחר ממנו. 
- שיעבוד קבוע מאוחר גובר על צף מוקדם. 
- שיעבוד צף עם מגבלה ראשון גובר על קבוע שני. 
- שיעבוד צף עם מגבלה ראשון מפסיד לסשל"ן שני. 

ב. חובות/ נושים בדין קדימה: הסעיף שמסדיר את החובות בדין קדימה הוא סעיף 354 לפקודה, והוא קוגנטי. המחוקק רצה לשדרג נושים חשובים מסוימים, שלולא התערבות המחוקק, הם יהיו נושים רגילים, לא מובטחים. על כן המחוקק דאג לשדרג את אותם הנושים לנושים בדין קדימה, נושים שהם הרבה יותר טובים מנושים רגילים [כלומר לשדרג את מעמדם מנושים רגילים]. יש כמה כאלה, והם מסודרים בהיררכיה פנימית: 
ב.1. החוב בדין קדימה הטוב ביותר אלה הם העובדים [בכובעם ככאלה: משכורות, פיצויים שהחברה לא שילמה להם]. משיקולים סוציאליים, חברתיים, המחוקק דאג להם, וקבע בסעיף 354 שלחלק מהחוב הכולל של העובד, יש דין קדימה: השכר הממוצע במשק [סביב 8,000 ₪]. כלומר, אם אתה עובד שהחברה חייבת לך 100,000 ₪ סך משכורות,  היא תיתן לך 8,000 ₪, והמוסד לביטוח לאומי ישלים את היתרה, שהיא בסך [מקסימום] עשר פעמים השכר הממוצע במשק. כך, העובד יכול לקבל 88,0000 ₪, ולעניין יתרת הסכום, יהפוך הוא לנושה לא מובטח. כלומר אנו רואים שראש ההיררכיה בדין קדימה נמצאים העובדים [אבל עם תקרה, מגבלה מסוימת]. 

בשיעור הקודם התחלנו לדבר על חובות בדין קדימה. דיברנו על העובדים, שנמצאים בראש ההיררכיה [משיקולים סוציאליים, חברתיים וכד'], ואמרנו שיש להם מגבלה של סכום: הם יוכלו לקבל סכום בסך השכר ממוצע במשק, ומהביטוח הלאומי כ-10 פעמים השכר הממוצע במשק. כל שאר החוב כלפי העובדים, הופך להיות חוב רגיל. 

ב.2. החוב בדין קדימה הבא בתור: רשויות המס [הן נמצאות מתחת לעובדים]: מדובר בחובות מס ממשכורות ששולמו כבר לעובדי החברה [שהרי עובד שמקבל שכר, משלם מס, שמנוכה במקור ע"י המעביד]. כלומר מדובר בחוב של ניכויי מס במקור, שלא הועברו לרשויות המס. הכסף הנ"ל הוא חוב בדין קדימה לטובת רשויות המס. 
החברה משלמת בשם העובד את המס בגין משכורתו, כך שהמס הוא לא רכוש של החברה, אלא החברה במקרה זה היא נאמן, שלוח, צינור העברה של רשויות המס. החברה בסה"כ מעבירה כסף מהעובד אל רשויות המס, כסף שהוא לא שלה, ולכן נושים אחרים [מלבד רשויות המס] לא יכולים לגעת בכספים אלה, שמהווים כספי נאמנות. תשלום המס הוא לא נכס של החברה, ולכן נושיה לא יכולים לגעת בו. 
[רשויות המס יקבלו את הכסף הזה, רק אם יישאר בכלל כסף כזה, לאחר שהוא חולק לעובדים, שהם הראשונים לקבל את הכסף].

ב.3. החוב בדין קדימה הבא מחולק לשלוש תתי קבוצות, שהם במעמד שווה:
[אם יישאר כסף, לאחר שהעובדים ורשויות המס ייקחו את חובם, ניתן את הכסף לשלוש הקבוצות הבאות לפי חלוקה יחסית לחובן]:
- הקבוצה הראשונה היא תשלומי חובה: מדובר בחובות לרשויות מקומיות [כמו ארנונה, מים וכד'], וכן חובות לרשם החברות [לדוגמא: תשלום שנתי של אגרה]. זהו חוב בדין קדימה, אבל יש פה הגבלת הזמן: רק חוב שהתגבש בשנה האחרונה [לפני הפירוק], זה חוב בדין קדימה. חוב בגין תשלום חובה שהתגבש מעבר לשנה [לפני הפירוק], יסווג כחוב רגיל. 
- חובות מס של החברה [אי תשלום מע"מ, אי תשלום מס רווחי הון וכד']. גם כאן מדובר בדין קדימה שמוגבל לשנה. אם החברה לא שילמה מע"מ שנתיים, אז השנה האחרונה לפני הפירוק תהיה בדין קדימה, והשנה היותר קדומה, תסווג כחוב רגיל. 
- חובות של דמי שכירות מקרקעין [ובלבד שכירות ממקרקעין]: חוב של דמי שכירות בדין קדימה, גם הם מוגבלים לשנה. 

לסיכום: מתחילים להחזיר את חובם של העובדים. אם נשאר כסף, עוברים לרשויות המס בגין ניכויי מס של משכורות. אם נשאר כסף, עוברים לקבוצה השלישית שמחולקת לתתי קבוצות, והיא בעלת הגבלת זמן לתשלום החוב בדין קדימה.

מה קורה כשיש תחרות בין חוב בדין קדימה לבין שיעבוד [צף/ קבוע]? בהקשר זה יש שני כללים:
1. בתחרות שבין חוב בדין קדימה כלשהו, לבין שיעבוד צף או שיעבוד צף עם מגבלה, החובות בדין קדימה גוברים. 
2. בתחרות שבין חוב בדין קדימה [כלשהו] לבין שיעבוד קבוע/ שסל"ן- החובות בדין קדימה מפסידים. 

מהו המועד הקובע לעניין התחרות? 
- לפי חוק המשכון, התוקף הקנייני של משכון הוא ממועד רישום המשכון [בשל עקרון הפומביות שברישום]. 
- לפי סעיף 7 לחוק המקרקעין, כל עסקה במקרקעין מסתיימת ברישום [בענייננו, רלוונטית עסקת המשכנתא], לכן יש לבדוק מהו יום הרישום של המשכנתא.
- לפי סעיף 179 לפקודת החברות, שכשניתן לנושה שיעבוד קבוע ע"י חברה, התוקף שלו הוא אובליגטורי, והנושה יהיה נושה רגיל. אם הנושם רושם את זכותו, את השעבוד הקבוע, תוך 21 יום ממועד החתימה על ההסכם, אז, התוקף הקנייני של השעבוד הוא יום החתימה על ההסכם. כלומר המועד הוא רטרואקטיבי ליום ההסכם. הבעיה היא שייתכן שנושים אחרים במהלך ה-21 יום הללו, ייפנו למרשם, ויראו שאין הנכס המסוים משועבד [כי טרם נרשם השעבוד]. הפתרון הוא: הנושה יחתום על ההסכם עם החברה, אבל הוא יתנה את העברת הכסף לעוד 21 יום, בכפוף לכך שהוא יבדוק במרשם שלא נרשם נושה מובטח על אותו נכס, וכך הוא יידע שהוא ראשון. 
חריגים לכלל הרטרואקטיביות: 
1. במקרה שנושה קיבל שיעבוד צף עם מגבלה, התוקף הקנייני הוא ממועד הרישום, ולא תהיה פה רטרואקטיביות. 
2. כשניתן שיעבוד קבוע על מקרקעין, סעיף 179 קובע שהמועד הרלוונטי הוא מועד הרישום הכפול: רישום ראשון של המשכנתא אצל רשם המקרקעין, ורישום שני אצל רשם החברות, תוך 21 יום מהיום שנודע לאותו הנושה על הרישום הראשון. המועד הקובע במקרה זה, הוא יום הרישום הראשון בטאבו [אבל אם נעשה רק רישום אחד- לא נעשה שום דבר, כלומר זהו רישום כפול, יש צורך למלא אחר שני הרישומים הללו]. הרציונאל: כשאדם הסביר עושה עסקת מקרקעין, המקום הראשון שהוא הולך לבדוק את מצב זכויות הנכס, הוא בטאבו, ולכן יש צורך בשני מרשמים. ללא החריג הזה, חברות ירשמו שיעבוד על מקרקעין רק ברשם החברות, למרות שבד"כ אנשים הולכים לטאבו לבדוק את מצב הזכויות בנכס. לכן המחוקק קובע את הרישום גם בטאבו, וגם ברשם החברות. 
3. מה קורה אם הנושה פיספס את הרישום לאחר 21 יום? סעיף 191 לפקודה קובע שבמקרה כזה, אפשר להגיש בקשה לרשם החברות, להאריך את מועד הרישום. רשם החברות לא יאריך את המועד בסיטונאות, אלא יבדוק אם קיימת סיבה מוצדקת, עניינית לאי הרישום, ויבדוק אם יש נושים אחרים שהסתמכו על אי הרישום, שעשויים להיפגע. במידה וקיימת סיבה מוצדקת, וכן לא עלולים להיפגע נושים אחרים של החברה, הרשם עשוי לאשר את הרישום המאוחר, ובמקרה זה, המועד הקובע הוא יום הרישום המאוחר. 


דוגמא מסכמת לדיני השעבודים: 
ישנם שלושה נושים מובטחים לחברה שהתפרקה, והם:
1. הנושה הראשון קיבל שיעבוד צף עם מגבלה. 
2. הנושה השני קיבל שיעבוד קבוע, שאמנם נרשם, אבל לא קיבל את אישור הנושה הצף בעל המגבלה. 
3. הנושה השלישי הוא עובד, לו חוב בדין קדימה [לא קיבל שתי משכורות]. 
שלושת הנושים הנ"ל מגלים שאין מספיק כסף לשלושתם. איך יחולק הכסף?

תשובה: במקרה זה, אין פתרון. כיון ש:
- אם נעמת את השעבוד הצף עם המגבלה, עם השעבוד הקבוע, אז: השעבוד הקבוע היה מאוחר יותר, ונרשם בניגוד לצף עם המגבלה, ולכן יופעל הכלל לפיו שעבוד צף עם מגבלה ראשון גובר על שיעבוד קבוע שני.
ביחס שבין השעבוד הצף עם המגבלה ובין החוב בדין קדימה- החוב בדין קדימה זוכה.

- ביחס שבין החוב בדין קדימה ובין השעבוד הצף עם המגבלה- החוב בדין קדימה גובר. 
ביחס שבין החוב בדין קדימה ובין השעבוד הקבוע- השעבוד קבוע גובר. 

- השעבוד הקבוע הפסיד לשעבוד הצף עם המגבלה, אך גבר על החוב בדין קדימה.
אנו רואים שכל שעבוד/ חוב מנצח אחד, ומפסיד לשני. זהו מעגל שוטה, פרדוקס. אין אפשרות, לאור כללי התחרות, לסדר אותם. הסיבה שדבר כזה יכול לקרות לפעמים, היא שיטת הטלאים, המחוקק כיבה שרפות נקודתיות, אבל לא הסתכל מערכתית על כל התמונה, ולעיתים יש עימותים כאלה, שלא נצליח לסדר אותם מהראשון לאחרון. במקרה זה, ביהמ"ש יצטרך להכריע כל מקרה לגופו [לפי אשם, סוגי הנושים, וכד']. 

תביעות ייצוגיות:
בד"כ, כשיש עילת תביעה [חוזית, נזיקית], הכלי המשפטי הדומיננטי ביותר בו נשתמש כדי לממש עילה זו, הוא תביעה אישית [מרבית התביעות מתנהלות בין אדם וחברו]. אך, מתברר שלא תמיד כלי זה אופטימאלי. לא פעם, אין הוא מתאים לכל סוגי העילות, התביעות. על כן, בדיוק לאותם המקרים שהתביעה האישית לא מתאימה, נועדו התביעות הייצוגיות מחד גיסא, והתביעות הנגזרות מאידך גיסא. 
היום נלמד על תביעות ייצוגיות. 
עד שנת 2006, נושא התביעה הייצוגית היה מאוד לא מסודר. המחוקק שתל הסדרים של תביעות ייצוגיות בכל מיני חוקים שמכוחם ביקש להסדיר את האפשרות להפעיל כלי זה. בשנת 2006 נחקק חוק התובענות הייצוגיות, שהסדיר את כל הנושא של תביעות ייצוגיות. בתוספת השנייה לחוק, המחוקק מפרט את הרשימה של החוקים והמקרים שמכוחם ניתן לנהל תביעה ייצוגית. 
תביעה ייצוגית הנה אוסף של תביעות אישיות שמנוהלות תחת הליך משפטי אחד מרוכז, תביעה אחת. 
הסיבות לתביעה ייצוגית הן:
1. הרבה פעמים הנזק האישי שנגרם לכל פרט ופרט הוא מאוד קטן. לדוגמא: בנק קבע עמלה לא חוקית לכל הלקוחות. פר שנה, לכל לקוח הנזק אינו עולה על עשרה שקלים. כמובן שללקוח פרטי לא שווה לנהל תביעה על 10 ₪ ,אלא הוא יספוג סכום זה ולא יגיש תביעה. אך, המחוקק סבר שיש צורך במנגנון משפטי, שייתן פתרון ללקוחות אלו, ויאפשר לכל אחד מהם, לקבל את הפיצוי בגין הנזק [ולו הקטן] שנגרם לו. 
2.התרעת הנתבע: [בייחוד התרעת חברות בנקים או חברות בורסיות]. למשל, חברה בורסאית פרסמה מידע מוטעה על מחיר מנייה, וכתוצאה מכך נגרם נזק למשקיע. המחוקק רוצה למנוע מראש מהחברה להפר את הוראות החוק. 
3. חיסכון זמן שיפוטי, יעילות: מדוע לנהל כל כך תיקים עם אותה עילת תביעה? שהרי גם כך יש עומס על בתי המשפט מעל ומעבר. גם מסיבה זו הגיוני לנהל הליך אחד שההכרעה בו תהיה רלוונטית לכל חברי הקבוצה.
4. מניעת איבוד אימון הציבור במערכת המשפטית: אם יתנהלו תביעות רבות, יכולות להתקבל פסיקות שונות, ולאדם מן היישוב יהיה קשה לקבל זאת. לכן, כדי למנוע אפשרות כזאת, יש לקבוע הליך אחד בעניין.

דוגמאות לחקיקה שמכוחה אפשר להגיש תביעות ייצוגיות [דוגמאות אלו מופיעות בתוספת השנייה לחוק התובענות הייצוגיות]:
- חוק החברות, חוק ניירות ערך [רלוונטיים בעיקר לתביעות ייצוגיות נגד חברות בורסאיות]. לדוגמא: לכל בעל מנייה נגרם נזק קטן, אך יש קבוצה גדולה שנפגעה.
 - חוק הבנקאות [במקרה של לקוח מול בנק], בנושא של עמלות לא חוקיות, ריבית מעוקלות כלפי מעלה בהלוואת משכנתאות.
- חוק הגנת הצרכן [במקרה של לקוח מול עוסק (כגון לקוח מול חברות הסלולארי)] .
- עובדים נגד מעביד: לעובד ישנה אפשרות אישית להילחם מול מעביד חזק. במקרה זה, גם אם לכל עובד נגרם נזק לא קטן [פיצויי פיצויים], עדיין יש שיקולים אחרים לטובת האפשרות לנהל תביעה ייצוגית. תביעה ייצוגית זו לא תהא מכוח חוק ספציפי, אלא מכוח אחד המקרים שניתן להגיש תובענה ייצוגית.
- חוק למניעת מפגעים סביבתיים.

ניהול התביעה הייצוגית: תביעות ייצוגיות נחלקות לשני שלבים [להבדיל מתביעה אישית]:
1. השלב הראשון הוא שלב הגשת הבקשה לאישור התביעה כתביעה ייצוגית. בשלב זה, הנציג של הקבוצה נקרא המבקש, שמגיש בקשה לאישור התביעה כייצוגית. אם עוברים את שלב זה, מגיעים לשלב השני.
2. השלב השני הוא השלב בו מתנהלת התביעה כמו כל תביעה אחרת. בשלב זה המייצג נקרא נציג. 
נפרט:
1. שלב ראשון, שלב הגשת הבקשה: בשלב זה, ייתכן שרוב חברי הקבוצה לא יודעים שמישהו הגיש בשמם בקשה לתביעה ייצוגית. המחוקק פוטר את הנציג מהצורך לדעת מיהם חברי הקבוצה, ואולם כן יש צורך לתת הערכה של גודל הקבוצה. 
כמו כן, אין צורך בייפוי כוח מהמיוצגים. מי שמכשיר את התביעה זהו בית המשפט שמשמש מעין "פה" לכל חברי הקבוצה. בית המשפט יבדוק האם מתאים לנהל פה תביעה ייצוגית, והאם מתאים ש-X יהיה המייצג. לצורך כך המחוקק מפרט ארבעה מבחנים מצטברים שמצויים בסעיף 8 לחוק תובענות ייצוגיות, ורק אם בעמידה בארבעת התנאים הללו, ניתן לעבור לשלב השני [השלב השני הוא שלב ההליך לגופו של עניין]: 
א. האם עולה שאלה משפטית ועובדתית משותפת לכל חברי הקבוצה? מטרת מבחן זה היא להראות שיש זהות / קשר בין חברי הקבוצה לשאלה המשפטית. 
לדוגמא: מכל חברי הקבוצה נגבתה עמלה לא חוקית בסך X , מחברה Y. 
עובדתית, מדובר באותו האירוע ,ומשפטית מדובר באותה השאלה המשפטית. 
ב. האם ראוי והולם לנהל את התביעה בדרך של תביעה ייצוגית, או אולי ראוי יותר לנהל את התביעה בדרך של תביעה אישית או נגזרת. השיקולים שבאים בחשבון בעת זו הם: 
- גובה הנזק [האם הנזק קטן לכל אחד ואחד מחברי הקבוצה]
- גודל הקבוצה [המחוקק לא קובע מרווח של מינימום ומקסימום, אלא מבקש לתת רק הערכה לגודל הקבוצה]. לדוגמא: מקרה של עשרה תובעים מול חברה בורסאית, כנראה שלא יתקבל, אך מקרה של עשרות תובעים מול החברה פרטית, נראה הגיוני וסביר יותר .
ג. האם המבקש ינהל את התביעה בצורה ראויה? בתנאי זה בודקים איך המבקש הולך לנהל את ההליך, שהרי הנציג הוא פה לעוד אלפי תובעים. בית המשפט מוודא שהמבקש מסוגל לנהל את ההליך המשפטי כראוי, מסוגל להוביל את התביעה. בדרך כלל, המבקש מגיש את התביעה עם עורך דין. בית המשפט יכול לפסול עורך דין מלייצג [בניגוד לתביעה אישית], וזאת במקרה [נניח] בו לעורך דין אין ניסיון בסוג מסוים של תביעות ייצוגיות. במקרה זה מעניקים למבקש האפשרות להחליף/ לשדרג את העורך הדין.
ד. נבדק תום ליבו של המבקש. ברור שהמבקש צריך להיות נפגע בעל אינטרס אישי, אך מעבר לזה בודקים מה המניע האישי שלו. כלומר, גם אם יש עילה לתביעה ייצוגית, עדיין יש לוודא שהאינטרס של המבקש הוא לטובת הקבוצה, ולא אינטרס אישי שלו. דוגמאות: 
- א' הוא מתחרה של חברה אותה הוא מבקש לתבוע. במקרה זה, מהלכו [הגשת תביעה ייצוגית] מרמז על חוסר תום לב.  
- X  פוטר לפני שבוע ע"י מעבידו, וכעת הוא מגיש תביעה ייצוגית נגד המעביד. במקרה זה, ייתכן ובית המשפט יגיע למסקנה שמדובר במעשה נקם. 

* אם אחד משני התנאים הראשונים [א' או ב'] לא מתקיים, אזי התביעה נדחית על הסף, כלומר לא מתקבל אישור ביהמ"ש לתבוע תביעה ייצוגית. לעומת זאת, אם אחד משני המבחנים האחרונים [ג' או ד'] לא מתקיים, עדיין ניתן לאפשר לתת לתובע אחר להגיש בקשה לאישור תביעה ייצוגית. 

[בתביעה הייצוגית, כל אחד יקבל יחסית לנזק שנגרם לו].  



12.05.11

בשיעור הקודם התחלנו לדבר על תביעות ייצוגיות. אמרנו שהניהול של התביעה הייצוגית, מחולק לשני שלבים:
1. השלב הראשון, הוא שלב הגשת הבקשה לאישור תביעה כתביעה ייצוגית. בשלב זה, ישנם ארבעה מבחנים מצטברים [שמנויים בסעיף 8 לחוק התובענות הייצוגיות]. אם המבקש עומד בארבעת התנאים המצטברים, הוא [המבקש] גם מכשיר את עצמו לשמש כמייצג, ונעבור לשלב השני.

* ואולם, לפני שעוברים לשלב השני, אנו נתקלים בשלב ביניים: בשלב הביניים, המבקש מחויב לפרסם בפומבי [בד"כ, בעיתונים נפוצים] את החלטת ביהמ"ש [האם החליט ביהמ"ש לאשר את הבקשה או לא]. 
זה המועד הראשון בו כל אחד מהציבור יכול לדעת שלא רק הוגשה בקשה לתביעה ייצוגית, אלא שהיא אושרה. בפרסום יש להוסיף את השורה: "נא להודיע תוך 45 יום אם אינך רוצה להיות חלק מהקבוצה הזו" [כלומר, הציבור לא צריך להודיע שהוא רוצה להיות חלק מהקבוצה, אלא הוא מתבקש להודיע שהוא לא רוצה להיות חלק מהקבוצה]. אם אדם מוציא עצמו מהתביעה הייצוגית, הוא שומר לעצמו את זכות התביעה האישית. כלומר, אפשר לתבוע או באופן אישי, או ע"י תביעה ייצוגית. אי אפשר לתבוע גם באופן אישי וגם להיות חלק מתביעה ייצוגית. 
הסיבות לקביעת מועד של 45 יום ע"מ להודיע על יציאת של אדם מסוים מהקבוצה: 
א. הרוב המוחלט של הקבוצה לא יגיש תביעה אישית [כי הנזק הוא קטן], ולכן גם אם במקרה א' לא הודיע על יציאתו מהקבוצה, מהסיבה שהוא לא ראה את ההודעה, עדיין- תביעה אישית הוא לא היה מגיש. 
ב. שווה לעצמך שהנוסח של ההודעה היה על דרך החיוב. האם אכן רוב אנשי הקבוצה היו טורחים להודיע שהם רוצים להיות חלק מהקבוצה? סביר שלא. סביר שרוב הקבוצה לא היו טורחים לשלוח מכתב עם בול. וגם אם כן היו שולחים מכתב הצטרפות לקבוצה, שהרי זה היה יוצר עומס על בתי המשפט. 
מהאמור לעיל עולה כי הפתרון היעיל ביותר הוא ללכת על דרך השלילה. 
נניח שהוגשה תביעה ייצוגית נגד חברת מניות, ונגד נושאי המשרה שלה. אילו סוג אנשים יירצו להודיע שהם לא רוצים להיות חלק מהקבוצה? 
- אם א' הוא גם בעל המניות הנפגע, וגם המנכ"ל של החברה, הוא יוציא עצמו מהתביעה הייצוגית, כי הוא לא יהיה צד כנגד עצמו. 
- כמו כן, ייתכן שאישית, הנזק של X במקרה הזה, יחסית לאחרים הוא מאוד גדול, ואז הוא יעדיף לנהל תביעה אישית. למרות שבשני המקרים [תביעה ייצוגית ותביעה אישית], X יקבל את אותו הסכום, שיפוי בגין נזקו, עדיין הוא יעדיף לנהל תביעה אישית, בעצמו [ולא ייתן לנציג הלא מוכר מבחינתו, לנהל את עניינו]. 

2. השלב השני הוא שלב ניהול התביעה, לגופה של עניין. 

הנזק: נניח שישנם 100,000 בעלי מניות ניזוקים. אמנם השאלות העובדתיות והמשפטיות משותפות הן, אך הנזק בין אנשי הקבוצה- הוא שונה [ייתכן שיש בעל מניה שהחזיק מנייה אחת, ויש בעל מניות שהחזיק ב-100 מניות]. בשלב זה, מתחילות להתעורר בעיות שבגינן כן צריך לדעת באופן אישי, מיהם כל חברה הקבוצה. 
הסעיף העיקרי שמתייחס לעניין זה הוא סעיף 20 לחוק התובענות הייצוגיות, וזה מחלק את המקרים לשתי קבוצות:
1. המקרים הקלים: אלו הם מקרים שיהיה קל מאוד גם להגיע לרשימת חברי הקבוצה, ברמת הפרטים, וגם יהיה קל מאוד לחשב את הנזק האישי שנגרם לכל אחד. ברוב המקרים, אין בעיה לעקוב אחרי הרישומים הנ"ל [ע"י הוצאת צו גילוי מסמכים]. המקרים הקלים אלו מקרים שקל מאוד להגיע לרשימת כל חברי הקבוצה, וגם קל לאתר את כמות המניות שכל אחד החזיק במועד הרלוונטי, ובמקרה זה, ביהמ"ש יוכל לחשב את הנזק האישי שנגרם לכל בעל מניה. דוגמא נוספת: א' הגיש תביעה ייצוגית כנגד בנק, בשמו ובשם כל הלקוחות, על עמלה בלתי חוקית שנגבתה במשך שנתיים. 
2. המקרים הקשים: מקרים בהם כלל לא ניתן להגיע לחברי הקבוצה, באופן אישי, כי אין רשימה מסודרת. או: מקרים בהם הנזק שבגינו יש תביעה, הוא נזק לא ממוני [עוגמת נפש וכד'] דוגמת פרשת הסיליקון בחלב של תנובה: במקרה זה, אפשר פחות או יותר לאמוד את גודל הקבוצה (באמצעות מכירות החברה), אבל הבעיה הייתה לגלות מי הם האנשים שקנו את החלב [שהרי לא סביר שאדם שומר קבלה של חלב, מלפני כמה שנים], ועל כן קשה לדעת איך יחולק הכסף.
שאלת כימות הנזק: זוהי שאלה מאוד סבוכה. בפרשת תנובה, הנזק היה פגיעה באוטונומיה האישית של הציבור, הרגשת גועל, ברגע שאנשים שמעו שהם שתו חלב עם סיליקון פי כמה מהמקובל. במקרים כאלה, ביהמ"ש יוכל לחשב את הנזק של סך הקבוצה, על דרך האומדנה. בפרשת, האומדן היה 55 מיליון ₪. ואולם, איך יחולק סכום זה? שהרי, אין אפשרות לפצות כל אחד מהניזוקים. בהקשר זה, המחוקק קובע שהכסף יופנה למטרות ציבוריות, כך שהציבור יוכל ליהנות ממנו. בפס"ד תנובה נקבעו שלוש מטרות אליהן הכסף יופנה: 
1. הגדלת אריזה/ הנחות- או הטבה כזו או אחרת ללקוחות תנובה. 
2. חלק מהכסף יופנה [בצורת מוצרים] לעמותות שמהותן חלוקת מזון לנזקקים.
3. חלק מהכסף יופנה לקרנות מחקר בתחום התזונה. 

מהו התגמול שיש למייצג מעצם הגשת התביעה הייצוגית? [שהרי, אמרנו שהוא יקבל שיפוי באופן יחסי לנזקו]. המחוקק מבין שיש לתמרץ באופן אישי את המייצג, ואכן העניק שני סוגי תמריצים למייצג:  
1. נושא הוצאות: ניהול תביעה עולה כסף [חוות דעת, עו"ד, אגרות, ימי עבודה, נסיעות], ועל כן: 
- המחוקק פוטר את המייצג מתשלום אגרה, בעת שהוא מגיש תביעה ייצוגית. 
- לעו"ד אסור לקבל כסף מהנציג. כלומר לנציג יש פטור מלשלם שכר טרחה לעו"ד. 
- אם התביעה הייצוגית תתקבל, הנציג יקבל החזר הוצאות [של חוות דעת, נסיעות, ימי עבודה וכד']. אבל, אם התביעה הייצוגית לא תתקבל, לא ייפסק החזר הוצאות. 
2. גמול אישי לנציג. נושא זה מוסדר בסעיף 22 לחוק התובענות, לפיו- אם התביעה הייצוגית התקבלה, ביהמ"ש חייב לפסוק גמול אישי לנציג, סכום משמעותי, אבל הסעיף מונה גם קריטריונים לקבלת הגמול האישי [כמו: עד כמה הנציג השקיע מאמץ, עד כמה הוא לקח סיכון, עד כמה התביעה הייתה מורכבת, עד כמה התביעה הייתה חשובה מבחינה ציבורית. לדוגמא: אם הנציג חותם מהר על הסכם פשרה- סביר שהוא יקבל פחות אחוזי גמול אישי, ממה שהיה מקבל לו לא היה סוגר כלל הסכם פשרה]. 

התמריץ לעו"ד שמייצג תובעים בתביעה ייצוגית: מה מקבל עו"ד שמטפל בתובענה הייצוגית? לעו"ד יש סיכון במובן זה, שהסכום שהוא יקבל, אם בכלל, הוא רק מה שביהמ"ש יקבע במסגרת פסה"ד / במסגרת הסדר הפשרה. כלומר, בסעיף 23 לחוק התובענות, נקבע שתגמולו של עו"ד כפוף להכרעה של ביהמ"ש, והסעיף גם מפרט כמה קריטריונים [לא רשימה סגורה], שביהמ"ש יוכל באמצעותם לקבוע מהו שכר הטרחה של העו"ד, למשל: עד כמה עו"ד השקיע בניהול התיק, עד כמה ההליך היה ארוך, מהו הפער בין הסכום שנפסק בסוף ובין הסכום שבוקש [כך שאם עו"ד יפריז בכתב התביעה, זה עלול להיות בעוכריו]. אן אפשרות לקבוע לביהמ"ש מהו שכר הטרחה שהעו"ד מבקש. בהסדר הפשרה אפשר להמליץ לביהמ"ש מה לפסוק בעניין זה, אך ביהמ"ש אינו כפוף להלצה זו. 
אם התביעה הייצוגית לא תתקבל- העו"ד לא יקבל כלום, אלא במקרים חריגים. אם העו"ד מנצח בתיק- שכר הטרחה שלו ייקבע בהתאם לכמה קריטריונים שמנויים בסעיף 23 לחוק התובענות. 

הסתלקות מתביעה [מחיקת התביעה הייצוגית]- : אפשרית, בכל שלב של התביעה, רק אם ביהמ"ש סבור שהסיבה האמיתית להסתלקות היא סיבה עניינית. כלומר יש פה פיקוח של ביהמ"ש בעניין ההסתלקות [וזאת מחשש שהמייצג ימשוך את התביעה משיקולים זרים, כגון: קבלת שוחד. לעומת זאת, שיקולים ענייניים= התיישנות, המייצג מצוי על ערש דווי, ועוד]. המחוקק דורש מביהמ"ש לשמש כפה וכעיניים של חברי הקבוצה, ומתיר לביהמ"ש להורות על הטלת הוצאות על המייצג במידה והונע משיקולים זרים. 
הסדרי פשרה [סעיף 18]: רוב התביעות [הן האישיות והן הייצוגיות], מסתיימות בהסדרי פשרה. בתביעות אישיות, ביהמ"ש לא מתערב בהסדרי הפשרה. לעומת זאת, בתביעות ייצוגיות, ביהמ"ש מחויב קודם כל לבדוק בעצמו האם מדובר בהסכם שהוא טוב לקבוצה [ולא רק למייצג ולעורך דינו]. אם ביהמ"ש לא מאשר את ההסכם, מבקשים מביהמ"ש להגיע להסדר טוב יותר, או ממשיכים לנהל את התיק. 
כמו כן, המחוקק גם פה מחייב את המייצג/ המבקש [תלוי באיזה שלב הסדר הפשרה מושג], במקביל להגשת הסדר הפשרה לביהמ"ש, גם לפרסם את עיקריו, לרוב בשני עיתונים יומיים נפוצים, כדי לאפשר לכל אחד מהקבוצה, לדעת על ההסכם שמתרקם [עוד טרם אישורו של הסכם הפשרה ע"י ביהמ"ש]. לחברי הקבוצה יש 45 ימים להגיש התנגדויות [הנציג והנתבעת רשאים להגיב על ההתנגדויות]. ביהמ"ש בסופו של דבר הוא שיכריע בעניין ההתנגדויות: ביהמ"ש לא חייב לקבל את התנגדויות, או: כן יקבל את ההתנגדויות, תוך הוראה לצדדים לשפר את ההסכם, בהתאם להתנגדויות. 
חבר הקבוצה, בין שהגיש התנגדות ובין אם לא, יכול בתוך 45 ימים הללו להודיע שאם הסדר הפשרה הזה יאושר ע"י ביהמ"ש [=שמהווה פס"ד]- הוא יוצא מהתביעה הייצוגית, ושומר לעצמו את הזכות לתבוע באופן אישי [וזו נקודת מילוט נוספת, מהתביעה הייצוגית, בכפוף לתקופת ההתיישנות]. 

תביעה נגזרת [סעיפים 194-206 לחוק החברות]: בתביעות נגזרות, אנו חוזרים לחוק החברות, מכיוון שהנושא של תביעה נגזרת, ניתן להפעלה רק מכוח חוק החברות. 
לעיתים, תהיה עילת תביעה לחברה [לדוגמא: הפרת הסכם מצד הספק]. המחוקק מודאג מסיטואציות בהן שיש לחברה עילת תביעה, אבל היא לא מגישה את התביעה, מתוך שיקולים זרים, לא ענייניים. אלה המקרים שבהם המחוקק מאפשר להגיש תביעה נגזרת. 
דוגמאות:
1. במצב של ניגודי עניינים: בעל השליטה מרוקן את החברה, וכתוצאה מכך נגרם נזק לחברה. נניח שהמנכ"ל בחברה זו הוא בעל הסמכות להחליט אם להגיש תביעות. הוא לא יגיש במקרה זה תביעה נגד בעל השליטה, כי בעל השליטה הוא זה שמינה את המנכ"ל. או: בעל השליטה הוא גם המנכ"ל, שמוסמך להחליט על הגשת תביעות, ועל כן אינו ייתבע את עצמו. אבל, מבחינת החברה ראוי שתוגש כאן תביעה. 
2. דירקטור התרשל, הפר חובת אמון, ועל כן החברה צריכה לתבוע אותו. אבל במצב של ניגודי עניינים, יש שיקולים זרים [נניח, הדירקטורים נמצאים ביחסים טובים מאוד], לא תוגש תביעה נגדו. 
אכן ראוי שמישהו יגיש את התביעה בשם החברה, ועל כן נפתור את הבעיה הזו באמצעות הכלי של תביעה נגזרת. המחוקק מאפשר במקרים הללו, לדירקטור בודד [בעיקר דח"צ], או לבעל מניות בודד, להיכנס לנעלי החברה ולהגיש את התביעה. זו הסיבה שאנו קוראים לתביעה זו תביעה נגזרת [כי עילת התביעה היא לא של הדירקטור/ בעל המניות, אלא היא של החברה. אבל החברה לא מגישה את התביעה, ועל כן הדירקטור גוזר את הזכות שלה לנהל תביעה.  
כמו כן, המחוקק קבע את אותם מבחני סף שבהם ייבחן התובע הנגזר, וגם ייבחן האם ראוי לנהל פה תביעה נגזרת [לפני שביהמ"ש מאשר את התביעה הנגזרת. כלומר יש פה הליך של בקרה, אישור, הליף סף, שרק לאחריו תתנהל התביעה].

תביעות נגזרות - המשך: לחברה יש עילת תביעה כנגד X, אבל כיון שהחברה לא מגישה את התביעה [משיקולים זרים, לא ענייניים], המחוקק מאפשר לבעל מניה כלשהי או לדירקטור כלשהו, להיכנס בנעלי החברה, להגיש בשמה את התביעה [והסעד ייפסק, יהיה לטובת החברה]. לא מדובר בתביעה אישית של התובע.  
את התביעה הנגזרת אנו מחלקים לשני שלבים: 
1. בשלב הראשון, ביהמ"ש בודק קיומם של שלושה תנאים מצטברים, כדי להכשיר את התביעה כתביעה נגזרת, ואת התובע כתובע נגזר:
א. מיצוי ההליכים מול החברה עצמה. כלומר, לפני שהתובע פונה לביהמ"ש, הוא קודם צריך לפנות לחברה, וליידע אותה בדבר התביעה שהוא חושב שהיא צריכה להגיש [כי ייתכן שהחברה כלל לא מודעת לתביעה]. אם התובע פנה לחברה והחברה לא השיבה לפנייתו, או השיבה לו תשובה לא מספקת [מבחינת התובע], קובע המחוקק: בתום 45 יום מיום הפנייה [מיום יידוע החברה], התובע יכול להגיש תביעה נגזרת.  
ב. האם הגשת התביעה הנגזרת וניהולה יהיו לטובת החברה? [זאת ע"מ לוודא שהתביעה מנוהלת באופן מקצועי ע"י התובע]. 
ג. תום ליבו של התובע [מה מניעו העיקרי להגשת התביעה הנגזרת: פגיעה בשמה של החברה/ סחיטה]? 
אם התקיימו שלושת המבחנים הנ"ל יחד, ביהמ"ש יאשר את התביעה כתביעה נגזרת, ואת התובע- כתובע נגזר, ומכאן נמשיך לשלב הבא:
2. השלב השני הוא שלב ניהול התביעה לגופו של עניין. 

נקודות חשובות נוספות:
* איזו סיבה יש לתובע להגיש תביעה נגזרת? שהרי, כל הכסף שייפסק, יופנה לחברה עצמה. גם כאן, בדומה לתביעה הייצוגית, המחוקק מטפל בשני סוגי תמריצים לתובע: 
א. הוצאות: בתביעה נגזרת, אמנם אין פטור מאגרת ביהמ"ש, אך התובע ישלם תשלום סימלי [לערך 2,000 ₪] כאגרה, בעת הגשת הבקשה. אם ביהמ"ש אישר את השלב הראשון, ביהמ"ש יכפה על החברה להחזיר לתובע את התשלום הסימלי שהוא [התובע] שילם, וכן יחייב את החברה לשלם את הפרש ההוצאות ששילם התובע. 
ב. הגמול האישי לתובע הנגזר: אם התקבל פס"ד לטובת החברה, ביהמ"ש צריך לפסוק לתובע הנגזר, בנפרד- גמול, בהתאם לשיקולים שונים, כגון: רמת הסיכון בתביעה, משך המשפט, המאמץ שהשקיע התובע הנגזר ויתר השיקולים שעמדנו עליהם בהקשר של תביעה ייצוגית. אגב, ביהמ"ש יחייב את החברה לשלם את הגמול לתובע הנגזר, ולא פעם יחייב את הנתבע להחזיר לחברה חלק מהגמול ששילמה לתובע הנגזר.  
* שכר טרחת בא כוח התובע הנגזר: בדומה לתביעה הייצוגית, שכר הטרחה של בא כוח התובע הנגזר, תלוי בקביעת ביהמ"ש, נתון לשיקול דעתו של ביהמ"ש. 
* חריג לבעל המניות והדירקטור: אמרנו בשיעור הקודם, שרק בעל מניות ודירקטור יכולים להגיש תביעה נגזרת. ואולם, סעיף 204 לחוק החברות קובע שבמקרה אחד בלבד, יכול גם נושה כלשהו של החברה, להגיש תביעה נגזרת. המקרה היחיד הוא, בעת חלוקה אסורה. מדוע?
חלוקה נוגעת למצב שהחברה רוצה לחלק דיבידנדים. סעיף 302 קובע שאם חברה רוצה לחלק דיבידנדים [או לבצע רכישה עצמית של מניות], היא חייבת לוודא קיומם של שני תנאים מצטברים: מבחן הרווח ומבחן יכולת הפירעון. אם אחד מהמבחנים הנ"ל לא התקיים, ובכל זאת החברה חילקה דיבידנדים- זו חלוקה אסורה. במקרה של חלוקה אסורה, אנו מאפשרים לנושה להגיש תביעה נגזרת. הסיבה שהמחוקק מגיע למסקנה שבמקרה של חלוקה אסורה, גם לנושה יש אפשרות להיות תובע נגזר, היא שבמקרה של חלוקה אסורה, רק לנושה יהיה אינטרס להגיש תביעה נגזרת, שכן בעלי המניות קיבלו את הדיבידנד האסור, ולכן בעלי המניות לא יגישו את התביעה בשם החברה[=כי אז הם יתבעו את עצמם]. באשר לדירקטורים, המחוקק בסעיף 307 לחוק קובע שכדי להכשיר חלוקה של דיבידנד, הדירקטור חייב לתת הסכמתו. אבל במקרה של חלוקה אסורה, הדירקטור פישל, והוא יצטרך לתבוע את עצמו על רשלנות [מה שלא ייקרה]. על כן נותר הנושה, שנפגע, ולו אינטרס להגיש את התביעה, כי נפגעה כרית הביטחון שלו. 
* סעיף 203 לחוק עוסק בהגנה נגזרת. תיתכן בעיית ראי, שבעל שליטה [נניח] מגיש תביעה כספית גדולה נגד החברה, והחברה לא עושה שום דבר בנדון [משיקולים זרים]. המחוקק כן רוצה שמישהו במקרה כזה יגיש כתב הגנה בשם החברה, שיתגונן בשם החברה, ואז: כל הנושאים שדיברנו עליהם מהצד של התביעה [שלושת מבחני הסף, הוצאות, גמול], יחולו בשינויים המחויבים בהגנה הנגזרת. 
עד כאן תביעות נגזרות. 
